Артур Конан Дойл. Беш дона апельсин уруғи (ҳикоя) | www.ziyouz.uz\nБош саҳифа Жаҳон насри онлайн антологиясиАртур Конан Дойл (1859-1930; Шотландия)Артур Конан Дойл. Беш дона апельсин уруғи (ҳикоя)\nШерлок Холмс ҳақидаги 1882 йилдан 1890 йилгача бўлган даврга оид қайдларимни кўздан кечирсам, шу қадар қизиқ ва одатдан ташқари ишларни учратаманки, улардан қайси бирларини танлаб олишни билмай қоламан. Гарчанд, булардан баъзилари аллақачон матбуотда ёритилган бўлса-да, бошқалари Холмснинг ғоят юксак даражада эгаллаган ажойиб қобилиятларини намоён этишига имкон бермаган эди. Мазкур ёзувларимда мен унинг ана шу қобилиятларини тавсифлашни мақсад қилиб қўйдим. Ўша ишлардан баъзи бирларини ҳатто таҳлил ҳам қилиб бўлмас, оғзаки айтиб берилган ечимсиз қиссага ўхшаб қолар, баъзилари эса қисман ечилган, уларнинг сабаблари, ўзи ёқтирадиган жиддий, мантиқий исботларга эмас, кўпроқ тусмоллару тахминларга асосланган эди. Бироқ ана шу кейингилари орасида ҳам тафсилотлари ғоят мароқли, натижалари ғоят кутилмаган бир воқеа борки, мен унинг тўғрисида гапириб бермоқчиман, зотан у ҳеч қачон тўла-тўкис аниқланмаган, эҳтимолки, ҳеч қачон тўла-тўкис аниқлаб бўлмайдиган вазиятлар билан боғлиқдир.\n1887 йилга тегишли узун рўйхатда анчагина қизиқ ёки унча қизиқ бўлмаган ишлар қайд этилган Уларнинг ҳаммасини ёзиб қўйганман. Мана улардан баъзилар: «Пэредол Чэмбер», катта мебель магазиннинг ертўласида ҳашаматли клубига эга бўлган Ҳаваскор гадойлар жамияти; Британияга тегишли «Софи Эндерсон» елканли кемасининг ҳалокатига боғлиқ бўлган фактлар; Грайс Петерсоннинг Юффа оролидаги ажоииб саргузаштлари, ва ниҳоят, Камберуэллдаги заҳарлаш ҳақидаги иш. Сўнгги воқеада Шерлок Холмс марҳумнинг соатини кўздан кечиргач, икки соат муқаддам бураб қўйилганлиги таъкидлаган, бундан у, марҳум ўша пайтда ётган, деб ҳукм чиқарган, бу хулосаси эса жиноятни очишда жуда катта аҳамият касб этган эди.Ана шу ишларнинг ҳаммасини мен, эҳтимолки, қачонлардир кейинроқ қаламга оларман, аммо улардан биронтаси ҳам мен ҳозир изҳор қилмоқчи бўлган одатдан ташқари воқеалардаги ўзига хос жиҳатларга эга эмас.\nСентябрь оёқлаб қолган, куз бўронлари қулоқ эшитмаган шиддатли қаҳр-ғазаб билан авжга минар эди. Кун-узукун шамол увиллар, ёмғир деразаларга шу қадар шовқин билан келиб урилар эдики, ҳатто шу ерда, инсон қўли яратган бу баҳайбат асар Лондоннинг юрагида ҳам биз кундалик ҳаётнинг одатий ҳукмидан беихтиёр равишда бир лаҳзагина алаҳсир, қутуриб кетган табиат шиддатли кучларининг ҳозирлигини сезар эдик; улар эса маданий ҳаёт панжаралари орқасида паноҳ топган биз ожиз бандаларга қафасга қамаб қўйилган ваҳший ҳайвонларга ўхшаб ўкирар эди. Кечга бориб бўрон яна ҳам зўрайди: мўрига урилган шамол ёш боладек йиғлар, ҳиқиллар эди.\nКамин олдида ўтирган тунд башара Шерлок Холмс картотекасини тартибга солмоқда, мен эса, унинг қаршисида ўтирганча, Кларк Рассел ёзган ғаройиб денгиз ҳикояларининг мутолаасига шу қадар берилиб кетган эдимки, мана шу пўртана гўё менга океанда дуч келгандек, ёмғирнинг шовқини эса бамисоли денгиз тўлқинларининг гулдиросидек туюлмоқда эди. Хотиним холасиникига меҳмондорчиликка кетган, шунинг учун мен бир неча кунга Байкер-стритдаги эски квартирамизга келиб жойлашган эдим.\n— Менга қаранг, қўнғироқ чалинаётибди, — дедим мен Холмсга.\n— Бугун ким келиши мумкин? Дўстларингиздан битта-яримтасимикан?\n— Менинг сиздан бошқа дўстим йўқ, — деб жавоб берди Холмс. — Меникига ҳеч ким меҳмондорчиликка келмайди.\n— Балки мижозлардандир?\n— У тақдирда жуда жиддий иш бўлиши керак. Об-ҳаво айниб турган шундай бир пайтда, шундай бемаҳал паллада бу одамни кўчага чиқишга нима мажбур қилган бўлиши мумкин? Бекамизнинг битта-яримта эгачиси ё дугонаси келгандир.\nБироқ Холмс янглишди, чунки даҳлизда одим товушлари эшитилиб, кимдир эшигимизни тақиллатди. Холмс узун қўлини чўзди-да, чироқни ўзидан буриб, ёруғини меҳмон учун мўлжалланган бўш креслога тўғрилаб қўйди.\n— Киринг, — деди у.\nШинам кийинган, ҳаракатлари бир қадар назокатли, йигирма икки ёшлардаги йигит кириб келди. Шариллаб сув оқаётган шамсияси билан ҳўллиги туфайли ялтираб турган сув ўтмас узун плашчи об-ҳавонинг айниганидан гувоҳлик берарди. Кириб келган одам хавотир билан аланглади, чироқ ёруғида юзи оқариб кетганини, қовоқлари эса бошига оғир мусибат тушган кишидек салқиганини кўрдим.\n— Мен сизлардан кечирим сўрашим керак, — деб қўйди, у олтин қабзали пенснесини кўзларига олиб бораркан. — Умид қиламанки, мени ёпишқоқ одам экан, демассизлар. Файзли хоналарингизга бўрону ёмғирнинг унча-мунча асарини олиб келмадиммикан, деб қўрқаман.\n— Плашингиз билан шамсиянгизни менга беринг-чи, — деди Холмс — Уларни мана бу илгакка осиб қўяман, тез орада қуриб қолади. Назаримда, жануби ғарбдан келганга ўхшайсиз.\n— Ҳа, Хоршемдан келдим.\n— Ботинкаларингизнинг тумшуғидаги бўр аралашган лойдан кўриниб турибди.\n— Мен сиздан маслаҳат сўрагани келдим.\n— Маслаҳатдан осони йўқ.\n— Ёрдам ҳам сўрамоқчиман.\n— Мана буниси эса ҳамма вақт ҳам осон кўчавермайди.\n— Мен сиз тўғрингизда майор Прендергастдан Тэн-кервилл клубида бўлган можаро вақтида қандай қилиб унинг жонига ора кирганингизни эшитганман.\n— Ҳа-а, эсимда. Уни ғирромлик қилдинг, деб беҳуда айблашган эди.\n— У сиз ҳар қанлай сирни оча олишингизни айтди.\n— Бе, муболаға қилибди.\n— Унинг сўзларига қараганда, сиз ҳеч қачон муваффақиятсизликка учрамасмишсиз.\n— Ҳа, мен одатда муваффақиятга эришмай қўймайман.\n— Ундай бўлса, умид қиламанки, менинг ишимда ҳам муваффақият қозонишга тиришарсиз.\n— Илтимос қиламан, креслони каминга яқинроқ суринг-да, ишингизни батафсил сўзлаб беринг.\n— Бу ғайриоддий иш.\n— Менда бошқача ишлар бўлмайди. Мен — охирги босқичман.\n— Аммо, ҳар қалай, сэр, менинг хонадонимда юз берган воқеалардек ақл бовар қилмайдиган, сирли воқеаларни қачон бўлмасин эшитган бўлишингизга ишонгим келмайди.\n— Сиз мени ғоятда қизиқтириб қўйдингиз, — деди Холмс. — Илтимос, бизга асосий фактларни гапириб беринг, кейин мен сиздан ўзимга муҳимроқ туюлган тафсилотларни суриштириб оламан.\nЙигит креслони суриб, ҳўл оёқларини ланғиллаб турган камин томон узатди.\n— Менинг отим Жон Опеншо, — деди у. — Аммо, фаҳлашимча, шахсий ишларим бу даҳшатли воқеалар билан унча боғлиқ эмас. Бу иш менга мерос тариқасида ўтган, шунга кўра, сиз у ҳақда тасаввурга эга бўлишингиз учун менга бу воқеаларнинг энг бошига қайтишим керак бўлади.\nБобомнинг икки ўғли бўлган: булар — амаким Элайес билан отам Жозеф эди. Отамнинг Ковентрида кичикроқ фабрикаси бор, велосипедлар пайдо бўлганда уни кенгайтирган эди. Унинг «Опеншо» деган пишиқ шинага патенти бўлиб, ишлар шу қадар ривожга миндики, кейинчалик фабрикасини сотиб, дурустгина давлат орттиртирган одам сифатида тинчгина оёғини узатиб ётиш имкониятига эришди.\nАмаким Элайес ёшлик йилларида Америкага бориб қолган, Флоридада плантаторлик қилган, айтишларича, ишлари жуда юришиб кетган. Уруш вақтида аввал Жексоннинг армиясида, кейин эса Гуднинг қўли остида хизмат қилган, полковник даражасига эришган. Ли таслим бўлгач, амаким плантациясига қайтиб келиб, у ерда уч йилми, тўрт йилми яшаган. 1869 йилдами ёки 1870 йилдами у Европага қайтиб келиб, Хоршем яқинидаги Сассексда моликона ер-сув сотиб олган. Қўшма штатларда каттагина давлат орттирган, Американи эса негрларга нафрат билан қарагани, уларга сайлаш ҳуқуқини берган республика партиясининг сиёсатидан норози бўлгани учун тарк этган эди. Амаким ғалати одам эди: шафқатсиз, қизиққон, ғазаби ошганда аёвсиз бўралаб сўкар, одамови эди. Хоршем яқинида яшаган бутун йиллари мобайнида ақалли бирон марта шаҳарда бўлганига шубҳа қиламан. Уйи ўтлоқлар ўртасидаги боғда жойлашган, ўша ерда сайр қилиб юрар, шуниси ҳам борки, кўпинча ҳафталаб хонасидан чиқмас эди. Кўп ичар, чекар, ҳар қандай мулоқотдан, ҳатто туғишган укаси билан учрашишдан ҳам қочар эди. Зотан илк бор ўн икки яшарлигимда учрашган бўлсак ҳам, у ўзини менга яқин тутарди. Бу 1878 йилда, Англияга келганимда саккизми, тўққиз йилдан кейин юз берди. Отамдан менинг уникида яшашимга рухсат беришини ўтинди, менга ўзига яраша меҳрибончилик кўрсатди. Ҳушёр бўлган кезларида мен билан нард ва шашка ўйнашни ёқтирарди. Менга хизматкорлардан кўз-қулоқ бўлиб туришни, савдогарлар билан барча ишларни олиб боришни топширдики, мен ўн олти ёшимдаёқ уйда тўла-тўкис хўжайин бўлиб қолдим. Ҳамма калитлар менинг қўлимда, хоҳлаган томонга бора олар, кўнглим хоҳлаган ҳар бир ишни қила олар эдим, фақат бир шарти бор эдики, амакимнинг ҳаловатини бузмаслигим керак эди. Дарвоқе, яна бир ғалати тартиб бор эди: амаким ҳеч кимнинг чортоқдаги қулфлоғлиқ ҳужрага киришга рухсат бермасди. Мен болаларга хос қизиқувчанлигим тутиб қулф туйнукчасидан мўралардим, лекин бирон марта ҳам эски сандиқлару тугунлардан бошқа ҳеч нарса кўрмадим.\nБир куни — бу 1883 йилнинг мартида бўлган эди — амакимнинг овқатланиш столидаги қошиқ-санчқию пичоқлари ёнида хорижий марка ёпиштирилган хат пайдо бўлиб қолди. Амаким деярли ҳеч қачон хат олмас, чунки харидлари учун пулни нақд тўлар, дўстлари эса йўқ эди.\n«Ҳиндистондан, — деди у, хатни ола туриб. — Пондишерннинг почта муҳри босилган! Бу нима бўлди экан?»\nАмаким шоша-пиша конвертни йиртган эди, ундан тарелкага беш дона қуриган апельсин уруғи тўкилди. Кулиб юбораёзган эдим, амакимнинг важоҳатини кўришим билан лабимни қимтиганча қолдим. Унинг пастки лаби осилиб тушди, кўзлари қинидан чиқиб кетай дерди, юзи бўзариб кетди: қалтираётган қўлида ҳамон ушлаб турган конвертга тикилиб қолган эди.\n«Учта «К»! — деб хитоб қилди у, кейин зорланди:— Ё раббий, ё раббий! Қилган гуноҳларимнинг қасоси!»\n«Бу нима, амаки?»—деб сўрадим.\n«Ажал», — дедию шартта ўрнидан туриб хонасига чиқиб кетди, мен гарангсиб, ваҳимага тушганимча қолавердим.\nКонвертни олган эдим, қопқоғининг ички томонидаги елим ҳошияси тагида қизил сиёҳ билан уч карра ёзилган «К» ҳарфини кўрдим. Конвертда беш дона қуруқ апельсин уруғидан бошқа ҳеч вақо йўқ эди. Амаким нега бунчалик қўрқиб кетди экан?\nМен столдан туриб, ғизиллаганча зинапоядан юқорига чиқиб бордим. Қаршимдан амаким тушиб келарди. Бир қўлида занг босган эски калит, эҳтимолки, ҳужранинг калитини, иккинчи қўлида эса чоғроққина мис қутича тутган эди.\n«Улар хоҳлаган ишларини қилаверишсин, мен ҳали кўрсатиб қўяман! — деди у, йўл-йўлакай лаънат ёғдира-ёғдира. — Мэрига буюр, хонамдаги каминга ўт ёқсин, Хоршемга одам юбориб, Фордхэм деган адвокатни олдириб кел».\nМен унинг фармойишини адо этдим, адвокат келгандан кейин мени амакимнинг хонасига чақиришди. Ўт ланғиллаб ёнарди, каминда бир уюм момиқдек кул қорайиб турарди, чамаси ёндирилган қоғозларнинг қолдиғи бўлса керак. Каминнинг ёнида қопқоғи очиқ бўм-бўш қутича ётарди. Унга кўзим тушиши билан беихтиёр сесканиб кетдим, нега десангиз, қопқоқнинг ичкари томонида худди конвертдагига ўхшаган учта «К» ҳарфини кўрдим.\n«Васиятнома ёзилаётганида гувоҳ бўлишингни истайман, Жон, — деди амаким. —Мен моликонамни укамга, сенинг отангга қолдираман, ундан, шубҳасиз, сенга ўтади. Агар сен уни бамайлихотир тасарруф қилиб турсанг, жойида бўларди! Борди-ю, бунинг иложи йўқлигига кўзинг етса, унда сенга маслаҳатим шуки, болагинам, моликонани энг ашаддий душманингга бер. Сенга шундай гумонли мерос қолдираётганимга ғоят ачинаман, аммо ишлар қай тарзда тус олишини билмайман. Илтимос қиламан, қоғознинг мистер Фордхэм кўрсатган жойига қўл қўй».\nМен қоғозга буйруқ қилганидек қўл қўйдим, адвокат уни ола кетди. Бу ғалати ҳодиса, тушуниб тургандирсиз, менга жуда чуқур таъсир қилдики, жумбоқнинг жавобини топишга тиришиб яккаш шу ҳақда ўйлайдиган бўлиб қолдим. Мен ваҳимали безовта бир туйғудан қутулолмасдим, зотан вақт ўтиши билан у туйғу заифлаша борарди, ҳаётимизнинг одати маромига ҳам ҳеч нарса халал бермасди. Бироқ мен амакимда юз бераётган ўзгаришни пайқадим. У аввалгидан кўпроқ ичадиган, яна ҳам одамовироқ бўлиб қолди. Аксар вақт эшикни қулфлаб олганча хонасида ўтирар, аммо баъзида қандайдир маст-аласт важоҳатда уйдан отилиб чиқарди-да, қўлида тўппонча ушлаган кўйи, «ҳеч кимдан қўрқмайман, инсонига ҳам, иблисига ҳам мени қўрадаги қўйдек қамаб, қамоқда ушлашига изн бормайман!» деб қичқирганча боғ бўйлаб югуришга тушарди. Бироқ ана шундай жазавалардан кейин яна хонасига кириб, телбаларча ваҳимага дучор бўлган одамдек эшикни қулфлаганча қамалиб оларди. Яна шуниси борки, ҳатто салқин кунларда ҳам юзи худди тоғорадаги сувга пишиб олингандек ялтираб турарди.\nБу воқеани тезроқ тугатиш, сизнинг сабрингизни суиистеъмол қилмаслик учун шуни илова этаманки, амаким бир кун кечаси одатдаги маст-аластликларидек жазаваси тутиб чиқиб кетди-да, шу кўйи қайтиб келмади. Биз уни қидиргани чиқиб, боғ этагидаги пўпанак босган ҳовузчадан топдик. У муккасидан тушиб ётарди. Баданида ҳеч қандай зўрлик асарини учратмадик, ҳовузнинг чуқурлиги эса икки футча ҳам келмасди. Шунга кўра суд маслаҳатчилари амакимнинг тентакона феълини кўзда тутиб ўлимининг сабабини, ўзига суиқасд қилган деб топдилар. Аммо мен билардимки, у ўлимни хаёлига келтиришдан ҳам қўрқарди, онгли равишда жонига қасд қилганига ўзимни ҳеч ишонтиролмасдим. Ҳар қалай, иш шу билан барҳам топди-да, отам унинг моликонаси билан банкдаги жорий ҳисобда турган ўн тўрт минг фунт пулини ўз тасарруфига олди…\n— Кечирасиз, — деб унинг сўзини бўлди Холмс. — Сизнинг берган маълумотингиз ўта даражада қизиқ. Мумкин бўлса, амакингиз хатни олган сана билан унинг фараз қилинган суиқасди санасини айтиб берсангиз.\n— Хат 1883 йилнинг мартида келган эди. Амаким етти ҳафтадан кейин, иккинчи майга ўтар кечаси ўлди.\n— Ташаккур. Марҳамат, давом эттиринг.\n— Отам Хоршем моликонасини тасарруфига олган пайтиданоқ менинг қистовим билан — чортоқни синчиклаб кўздан кечирди. Биз у ердан мис қутича топдик. Ичидаги бор нарса йўқотилган эди. Қопқоғининг ички томонида учта «К» ҳарфи бор, пастига: «Хатлар, қайдлар, тилхатлар ва реестр» сўзлари ёзилган қоғоз ёпиштирилган эди. Бизнинг тахминимизча, бу сўзлар полковник Опеншо йўқ қилиб ташлаган қоғозларнинг мазмунини билдирса керак. Бундан ташқари, амаким Америкада яшаган вақтларга мансуб пароканда қоғозлар билан ён-дафтарларни айтмаганда, чортоқда биронта ҳам аҳамиятга молик нарса йўқ эди. Улар баъзилари уруш даврига тегишли бўлиб, амаким ўз бурчини яхши адо этгани, жасур солдат сифатида донг чиқарганидан шоҳидлик берарди. Бошқа қоғозлар Жанубий штатларни қайта қуриш даврига хос, аскар сиёсатга тааллуқли, негаки, чамаси, амаким шимолдан жўнатилган сиёсий арбоблар — «саквояжчилар»га қарши оппозицияда катта ўрин тутган бўлса керак.\nШундай қилиб, 1884 йилнинг бошларида Хоршемга келиб ўрнашди, 1885 йилнинг январигача ҳамма ишлар ажабтовургина кетаётган эди. Тўртинчи январь куни нонушта қилиб ўтирганимизда отам дафъатан ҳайратдан қичқириб юборди. Бир қўлида ҳозиргина очилган конвертни ушлаб турар, иккинчи қўлининг кафтида беш дона қуруқ апельсин уруғи ётар эди. У доимо, ўз таъбири билан айтганда, менинг полковник ҳақидаги уйдирмаларимдан куларди, энди эса ўзи ҳам шундай хат олгач, ғоят ҳайратланиб, ташвишга тушиб қолди.\n«Бу нима бўлиши мумкин, Жон?» — деди у ғўлдираганча.\nМенинг юрагим орзиқиб кетди…\n«Учта «К» ҳарфи бўлиши керак», — деб жавоб бердим мен.\nОтам конвертнинг ичига қаради.\n«Ҳа, худди ўша ҳарфлар! — деб қичқириб юборди у. — Лекин тепасига нималардир деб ёзилган».\n«Қоғозларни қуёш соатига олиб чиқиб қўйинг», деган сўзларни ўқидим, унинг елкаси оша қарарканман.\n«Қандай қоғозлар? Қандай қуёш соати?» деб сўради у.\n«Боғдаги қуёш соати, бу ерда бошқа ундай соат йўқ. Айтилган қоғозлар, ўша, куйдириб юборилган қоғозлар бўлса керак».\n«Жин урсин! — деди у, ўзини ўнглаб олиб. — Биз бир маданий мамлакатда яшасак. Бунақа тутуруқсиз нарсаларга ўрин бўлмаслиги керак. Хат қаердан келган экан?»\n«Дапдидан», деб жавоб бердим мен, почта маркасига қараб олгач.\n«Битта-яримтанинг бемаъни ҳазилидир, — деди у. — Аллақаёқдаги қуёш соати билан аллақандай қоғозларнинг менга нима даҳли бор? Ҳар хил бемаъни бало-баттарларга эътибор бериш шартми?»\n«Мен полицияга маълум қилардим», дедим мен.\n«Мени кулги қилишсинми? Ўлсам ҳам ундай қилмайман».\n«Бўлмаса, рухсат беринг, мен хабар қилай».\n«Мутлақо ундай қила кўрма. Беҳуда бир нарсага шов-шув кўтарилишини хоҳламайман».\nОтамга гап уқтириш фойдасиз: у жуда ўжар эди. Мени машаққатли ташвишлар чулғаб олди.\nХатни олганининг учинчи куни отам Портсдаун-Хилли истеҳкомларидан бирига қўмондонлик қилувчи майор Фрибоди деган қадрдон дўстини кўргани кетди. Кетганидан хурсанд эдим: уйда бўлмаса хатардан холироқ бўлади, деб ўйлаган эдим. Бироқ янглишган эканман. Отам кетгандан икки кун ўтгач, майордан дарҳол етиб боришимни илтимос қилган телеграмма олдим. Отам ўша ердаги кўпдан-кўп чуқур бўр конларидан бирига қулаб тушибди. У калласи мажақланган ҳолда беҳуш ётган экан. Ошиққанча тепасига етиб борсам, ҳушига келмай ўлиб қолибди. Афтидан, у Фэремдан қош қорайганда қайтиб келаётган бўлган, ўша жойлар унга таниш бўлмаганлиги, бўр конлари мутлақо иҳоталанмаганлиги учун терговчилар иккиланиб ўтирмасдан: «Ўлим бахтсиз ҳодиса оқибатида юз берган», деб ҳукм чиқарганлар.\nМен унинг ўлимининг ҳамма жиҳатларини синчиклаб ўрганиб чиқдим, аммо суиқасддан белги берадиган бирон нарса тополмадим. Отамни тунашмаган, танасида ҳеч қандай зўрлик аломатлари йўқ, терговчилар ҳеч қандай излар топмаган, йўлларда ҳеч қандай шубҳалц шахслар учрамаган. Тинчимни йўқотганимни, отамни тузоққа илинтирганларига амин бўлганимни гапириб ўтиришим шарт эмасдир.\nАна шундай қайғули вазиятда ворислик ҳуқуқига молик бўлдим. Нега меросдан воз кеча қолмадингиз, деб сўрарсиз мендан. Жавоб бераман: бизнинг бошимизга тушган барча бахтсизликлар амакимнинг ҳаётида аллақачонлар юз берган воқеалар қандайдир йўллар билан боғлиқ, хавф-хатар мен қаерда бўлсам ҳам таҳдид солади, деган ишонч ҳосил қилган эдим.\nШўрлик отам 85-йилнинг январида қазо қилган бўлса, ўшандан буён икки йилу саккиз ой вақт ўтди. Ана шу вақт мобайнида мен Хоршемда осойишта яшаб келдим, яқин аждодларимизнинг ҳалокатидан кейин бу лаънат тавқи энди хонадонимизга ортиқ таҳдид солмайди, деб умид қила бошлаган эдим. Бироқ барвақтроқ хотиржам бўлган эканман: кеча эрталаб менинг бошимга ҳам отамнинг бошига тушган фалокат тушди.\nЙигит нимчасининг чўнтагидан ғижимланган конверт олди-да, столга ўгирилиб, унга бешта қуриган апельсин уруғини ағдарди.\n— Мана конверти, — деди у. — Почта муҳрида шарқий Лондон кўрсатилган. Ичида отам олган хатдаги ўша-ўша ёзув: учта «К» ҳарфи билан «Қоғозларни қуёш соатига қўйинг», деган сўзлар қайд этилган.\n— Сиз нима тадбир кўрдингиз? — деб сўради Холмс.\n— Ҳеч нима дейсизми?\n— Ростини айтсам, — деди у, оппоқ нафис қўллари билан юзини яшириб, — мен ўзимни олдига илон ўрмалаб келаётган ожиз, аянчли қуёндек ҳис қилдим. Назаримда, менга ҳеч қандай эҳтиёткорлик бас келолмайдиган аллақандай машъум қисмат таҳдид солиб турганга ўхшайди.\n— Нималар деяпсиз?! — деб юборди Шерлок Холмс. — Ҳаракат қилиш керак, акс ҳолда ҳалок бўласиз. Кескин чораларгина жонингизга ора кириши мумкин. Умидсизликка берилиш ўринсиз.\n— Мен полицияга маълум қилдим.\n— Хўш, нима бўлди?\n— Инспектор менинг сўзларимни илжайганча эшитди. Аминманки, бу хатларни у, кимнингдир аччиқ ҳазили, амакиму отамнинг ўлимини, терговчилар қайд этганидек, бу огоҳлантиришларга ҳеч бир дахли йўқ бахтсиз ҳодиса туфайли юз берган, деб ўйласа керак.\nХолмс муштларини силкитди.\n— Ақл бовар қилмайдиган галварслик! — деб юборди у.\n— Дарвоқе, менга бир полициячини пойлоқчи қилиб беришди, у менинг уйимда узлуксиз навбатчилик қилиб турибди.\n— Ҳозир у сиз билан бирга келдими?\n— Йўқ, унга уйда бўлиш буюрилган.\nХолмс яна муштларннн силкитди.\n— Ҳамонки менга келадиган экансиз, нега дарҳол кела қолмадингиз? — деб сўради у.\n— Билмабман… Хавотирларимни шу бугунгина майор Прендергастга айтган эдим, у сизга мурожаат этишимни маслаҳат берди.\n— Ахир хатни олганингизга икки кун бўлибди. Нега энди дарҳол ҳаракатга тушмадингиз. Бизга айтган маълумотларингиздан қандай бўлмасин яна бошқа маълумотларингиз борми? Бизга ёрдам бериши мумкин бўлган қандайдир муҳим тафсилотларингиз борми?\n— Бир нарса бор, — деди Жон Опеншо. У чўнтагини титкилаб бир варақ рангсизланган мовий қоғоз олди-да, уни столга қўйди. — Эсимда бор, амаким ҳужжатларни ёққан куни куллар орасида ётган, куймай қолган қоғоз четлари шу рангда эди. Бу қоғозни мен амакимнинг хонасида ердан топиб олган эдим. Чамаси, бир четга учиб тушгану шу тариқа бутун қолган. Мен бу қоғозда уруғларнинг эслатилишидан ташқари бизга ёрдам бериши мумкин бўлган ҳеч бир нарса кўрмадим. Уйлайманки, бу қандайдир кундаликнинг бир варағи бўлса керак. Дастхат, шубҳасиз, амакимники.\nХолмс чироқни берироққа сурди, икковимиз ҳам эгилиб, қоғозга тикилдик. Четларининг текис эмаслигига қараганда у ёндафтардан йиртиб олинган бўлиши керак. Юқорисида: «1869 йил, март» деган ёзув, пастида қуйидаги сирли сўзлар қанд этилган эди:\n«4-да. Гудзон келди. Эътиқодлари ўша-ўша.\n7-да. Уруғлар Мак-Коули, Парамор ва Сент-Огастиндаги Жон Свейнга жўнатилди.\n9-да. Мак-Коули даф бўлди.\n10-да. Жон Свейн даф бўлди.\n12-да. Параморникида бўлдик. Ишлар жо-бажо».\n— Ташаккур айтаман, — деди Холмс, қоғозни буклаб меҳмонимизга қайтараркан. — Энди бир дақиқа вақтни ҳам бой бериб бўлмайди. Биз ҳатто сиз менга айтиб берган нарсаларни муҳокама қилишга ҳам вақт сарф қила олмаймиз. Сиз дарҳол уйингизга қайтиб бориб, ишга киришишингиз керак.\n— Мен нима қилишим керак?\n— Дарҳол бир иш қилишингиз керак. Бизга кўрсатган қоғозингиз билан таърифлаган мис қутичангизни ўша жойга олиб бориб қўйинг. Қолган қоғозларни амакингиз куйдириб юборганини, шу бир варағигина қолганини айтиб, мактубча ёзинг-да, уни ҳам илова қилинг. Буни мумкин қадар ишонарли қилиб қайд этинг. Шундан кейин қутичани амр қилганидек, дарҳол қуёш соатига олиб бориб қўйинг. Тушундингизми?\n— Ҳозир қасос ёки шунга ўхшаган нарса тўғрисида хаёл қила кўрманг. Ўйлайманки, жиноятчиларни қонуний йўл билан жазолаш мумкин бўлар: ахир ҳали биз тузоқ қўйишимиз керак, ҳолбуки улар тузоқни аллақачон қўйиб қўйишибди. Аввало сизга таҳдид солаётган хавфнинг олдини олиш, ана ундан кейингина сирни очиб айбдорларни жазолаш керак бўлади.\n— Ташаккур айтаман сизга, — деди-да, йигит ўрнидан туриб плашчини кия бошлади. — Сиз менга жон киритдингиз, умид бағишладингиз. Сизнинг маслаҳатингиз билан иш кўраман.\n— Бир дақиқа ҳам вақтни бой берманг. Энг муҳими, эҳтиёт бўлинг, шубҳа йўқки, сизга даҳшатли хавф таҳдид солиб турибди. Сиз уйингизга қандай кетасиз?\n— Поездда, Ватерлоо вокзалидан.\n— Ҳозир соат ўн бўлганича ҳам йўқ. Кўчалар гавжум, хуллас, умид қиламанки, хатардан холи бўласиз. Аммо, ҳар қалай, огоҳ бўлинг.\n— Қуролим бор.\n— Буниси яхши. Эртага сизнинг ишингизга киришаман.\n— Демак, мен сизни Хоршемда кўрар эканман-да?\n— Иўқ, ишингизнинг ипининг учи Лондонда. Мен унн шу ердан қидираман.\n— Ундай бўлса, мен сизнинг олдингизга икки кундан кейин келиб қутича билан қоғозлар нима бўлганини айтаман. Маслаҳатларингизга тўла-тўкис амал қиламан.\nУ қўл бериб хайрлашганча чиқиб кетди.\nШамол боягисидек увиллар, ёмғир деразаларга келиб урилар эди. Бу ғалати, мудҳиш ҳикояни телбаланган бўрон дилга солгандек, у бизга довул олиб келадиган денгиз ўлани сингари келиб қолгандек туюларди.\nШерлок Холмс бир қанча вақт бошини қуйи солиб, каминдаги ланғиллаган алангага тикилганча индамай ўтирди. Кейин трубкасини тутатиб, креслога орқа ташлаган кўйи шифт остида биланглаётган мовий тутун ҳалқаларини кузата бошлади.\n— Ўйлашимча, Уотсон, биз ҳали бундай ақл бовар қилмайдиган ишни кўрмаган эканмиз, — деди у ниҳоят.\n— Эҳтимол, агар «Тўртлар белгиси»ни ҳисобга олмасак.\n— Ҳа, шундай… Ҳар қалай, назаримда, бу Жон Опеншога Шолтога қараганда каттароқ хавф таҳдид солиб турибди.\n— Сиз бу хавф ҳақида бирон тасаввур пайдо қилдингизми?\n— Бу ҳақда икки хил фикр бўлишига ўрин йўқ, — деб жавоб берди у.\n— Жумбоқ нимада бўлмаса? Ўша «К. К. К.» киму у нега бу бахтсиз хонадонни таъқиб қилади?\nШерлок Холмс кўзларини юмиб, креслонинг суянчиқларига таянди-да, бармоқларининг учларини чирмаштирди.\n— Комил мутафаккир, — деб уқтирди у, — ягона фактни ҳар томондан мушоҳада этаркан, уни юзага келтирган барча воқеалар силсиласинигина эмас, шунингдек ундан келиб чиқадиган барча оқибатларни ҳам кўздан кечира билади. Кювье ҳайвоннинг бир суягига қараб уни тўлалигича тўғри тасвирлаб бера олганидек, воқеалар силсиласидаги бир бўғинни тўла-тўкис ўрганган кузатувчи барча бўғинларни, олдингиларини ҳам, кейингиларини ҳам аниқ белгилаб беришга қодир бўлиши керак. Биз ҳали онг билангина идрок этиш мумкин бўлган кўп нарсаларни тушуниб етганимиз йўқ. Мулоҳаза юритиш воситасида ечиш учун ўз туйғуларига суяниб йўл қидирганларнинг барчасини танг қилиб қўйган масалаларни ҳам ҳал қилиш мумкин. Бироқ бу санъатни камолига етказиш учун мутафаккир ўзига маълум бўлган фактларнинг барчасидан фойдалана олиш имкониятига эга бўлиши керак, бу эса табиий равишда сиз бемалол ишонч ҳосил қилишингиз мумкин, фаннинг барча соҳаларидан тўла-тўкис билимга эга бўлишни тақозо этади, ана шу нарса эса ҳатто бизнинг қомуслар ва бепул маълумот ола билиш замонамизда ҳам ғоят камёб фазилатдир. Ўз фаолияти учун фойдаси тегиши мумкин бўлган нарсаларнинг барчасини ўрганган одамни тасаввур этиш осонроқ, мен ўзим худди шу нарсага интилиб келдим. Агар хотирам ёзиқ бўлмаса, дўстлигимизнинг дастлабки кунларида сиз менинг билимларимнинг чегараларини аниқ белгилаб берган эдингиз.\n— Ҳа, қизиқ ҳужжат эди, — дедим кулиб юбориб. — Эсингиздами, сизнинг фалсафа, астрономия, сиёсат бўйича маълумотларингиз нолга тенг эди. Ботаникадан хабардорлигингиз чалакам-чатти геологиядан чуқур, негаки, иш Лондондан эллик миля наридаги айланада жойлашган ҳар бир жойда сачраган лой изига бориб тақалади: химиядан билимингиз ғаройиб, анатомиядан — пойма-пой; жиноят ва суд хроникасидан — беқиёс. Бундан ташқари унда сизнинг скрипкачи, боксчи, қиличбоз, адвокат, ашаддий кокаинчи, кашанда эканлигингиз айтилган эди. Анализимнинг асосий моддалари шулардан иборат эди.\nСўнгги модда Холмснинг кулгисини қистатди.\n— Нима дердим, ҳозир ҳам ўшанда айтган гапларимни айтаман, одам мияси томининг тагига ўзига керак бўладиган барча нарсани жойлаштириши, қолган қақир-қуқурни эса керак бўлиб қолган тақдирда, ҳамиша қўли остида бўлиши учун кутубхонаси ёнидаги ҳужрага тахлаб қўйиши керак. Бизга бугун кечқурун таклиф этилган иш учун, албатта, биз барча заҳираларимизни жалб этишимиз лозим. Илтимос, Америка қомусининг «К» ҳарфига доир жилдини олиб беринг-чи. У ёнингиздаги рафда турибди. Ташаккур сизга. Энди барча тафсилотларни муҳокама қиламиз, кўрайлик-чи, улардан қандай хулоса чиқариш мумкин экан. Энг аввало, мутлақо ажаб эмаски, полковник Опеншо Американи тарк этиш учун жуда жиддий сабабларга эга бўлган бўлса. Унинг ёшидаги одамлар барча одатларига хилоф қилишга, Англиянинг авлоқдаги шаҳарчасида узлатнишин ҳаёт кечириш учун Флориданинг ғаройиб иқлимидан ихтиёрий равишда воз кечишга мойил бўлмайдилар. Унинг Англияда танҳо яшашга бўлган ўтакетган ўчлиги, у кимдандир ёки нимадандир қўрққан, деган фикрни туғдиради, бииобарин, биз шундай амалий фаразга суянишимиз мумкинки, у худди кимдандир ёки нимадандир қўрққани туфайли Америкадан қочишга мажбур бўлган. Унинг хусусан нимадан қўрққанлиги тўғрисида биз у билан ворислари олган машъум хатларга қараб муҳокама юритишимиз мумкин. Бу хатларга қандай маркалар ёпиштирилганини пайқадингизми?\n— Биринчи хат Пондишеридан, иккинчиси — Дандидан, учинчиси Лондондан.\n— Лондоннинг шарқий қисмидан! Сиз бундан қандай хулоса чиқардингиз?\n— Буларнинг ҳаммаси денгиз портлари. Афтидан, жўнатувчи кемада бўлган бўлиши керак.\n— Жойида. Энди жумбоқнинг калити қўлимизда. Ажаб эмас, мутлақо ажаб эмаски, жўнатувчи кемада бўлган бўлса. Энди яна бир нуқтани кўздан кечирайлик. Хат Пондишеридан жўнатилганида таҳдид билан унинг амалга оширилиши орасида етти ҳафта ўтган: хат Дандидан жўнатилганида эса атиги уч-тўрт кунгина ўтган. Бу сизда бирон фикр туғдирмайдими?\n— Биринчи ҳолда катта масофани босиб ўтиш керак бўлган.\n— Ахир хат ҳам катта масофани босиб ўтиши керак бўлган-ку.\n— Унда тушунмадим.\n— Тахмин қилишга тўғри келадики, ўша одам ёки ўша одамлар тушган кема елканли бўлиши керак. Назаримда улар ўзларннинг ғалати огоҳлантиришлари ёки белгиларини доимо мақсадларини амалга оширгани йўлга чиқишларидан олдин жўнатиб келганга ўхшайдилар. Дандндан жўнатилган белгидан кейин иш қандай тезлик билан амалга оширилганини кўрдингизми? Агар улар Пондишеридан буғ кемасида йўлга чиққан бўлсалар, улар қарийб хат билан бир вақтда етиб келган бўлар эдилар. Аслида эса етти ҳафта ўтган. Ўйлайманки, етти ҳафта вақт хатни олиб келган почта буғ кемасининг тезлиги билан хат эгасини олиб келган елканли кеманинг тезлиги орасидаги тафовутни билдиради.\n— Шундай бўлиши мумкин.\n— Бугина эмас. Турган гап. Энди кўрдингизми ишни пайсалга солиб бўлмаслигини, ёш Опеншога нима учун эҳтиёт бўлиши кераклигини тайинлаганимни ҳам тушунгандирсиз. Ҳалокат ҳар гал хатни жўнатувчилар елканли кемада етиб келишлари керак бўлган муддатнинг охирида юз берган. Аммо бу хат эса Лондондан жўнатилган, шунга кўра биз муддатнинг кечиктирилишига умид боғлаёлмаймиз.\n— Ё раббий! — деб юбордим мен. — Бу шафқатсиз таъқиб нима бўлди экан?\n— Афтидан бир вақтлар Опеншо олиб келган қоғозлар елканли кемадаги одам ёки одамлар учун ғоятда муҳим аҳамиятга эга бўлиши керак. Мутлақо аниқки, у кемада ёлғиз ўзи эмас. Бир одам терговчиларни чалғитиш учун бу йўсинда икки суиқасдни амалга оширолмасди. Бу ишда, чамаси бир неча одам, шунда ҳам мудаббир, журъатли одамлар иштирок этган. Улар қоғозларини, кимнинг ихтиёрида бўлишига қарамай, қўлга киритишга қатъий аҳд қилганлар. Шундай қилиб, кўриб турибсиз, «К. К. К.» бир одамнинг атоқларига тегишли ҳарфлар эмас, бутун бошли жамиятнинг белгилари.\n— Қандай жамиятнинг белгилари экан?\n— Сиз ҳеч қачон ку-кулкс-клан ҳақида эшитганмисиз? — деди Холмс, мен томонга энгашиб шивирлаганча.\nХолмс тиззасида турган китобни варақлади.\n— Бу ерда шундай дейилган: «Ку-клус-клан. Бу ном отишга тайёрланаётган милтиқ ўқдони дастасининг ўзига хос товушига ўхшаш оҳангга асосланган. Бу ваҳима солувчи махфий жамиятни жанубликлар армиясининг собиқ солдатлари Гражданлар урушидан кейин таъсис этган: тез орада турли штатларда, асосан Теннеси, Луизиана, Шимолий ва Жанубий Каролина, Жоржия ва Флоридада маҳаллий бўлимлари ташкил қилинган эди. Бу жамият негр сайловчиларни қўрқитиш, шунингдек, ўз қарашларига қарши бўлганларни ўлдириш ёки мамлакатдан ҳайдаб чиқариш каби сиёсий мақсадларни кўзда тутарди. Ку-клукс-клан аъзоларининг жиноятлари юз беришидан олдин одатда мўлжалга олинган шахсга ғалати, аммо маълум ва машҳур шаклда огоҳлантириш юборилар: у мамлакатнинг баъзи қисмларида япроқлари эман новдаси, бошқаларида эса қовун ёки апельсин уруғлари орқали ифода этилар эди. Ана шундай огоҳлантиришни олгач жабрдийда ё олдинги қарашларидан очиқчасига воз кечиши, ёки мамлакатни тарк этиши керак бўларди. Бордию кимда-ким огоҳлантиришга парво қилмаса, уни муқаррар ўлим кутар, одатда қандайдир ғалати ва кутилмаган тарзда ажали етар эди. Жамият шу қадар мукаммал ташкилийлиги ва шу қадар изчил методлари билан ажралиб турардики, огоҳлантиришга эътиборсиз қараган бирон одамнинг жазосиз қолишига муваффақ бўлгани ёки ёвузликнинг сабабчилари топилганига боғлиқ бирон тасодиф қайд этилмаган эди. Қўшма Штатлар ҳукумати ва Жануб аҳолиси энг яхши табақаларнинг тадбирларига қарамай ташкилот бир неча йил авж олиб турди. Ниҳоят, 1869 йили ҳаракат дафъатан тўхтаб қолди, зотан бу тариқа ҳодисаларнинг айрим кўринишлари кейинчалик ҳам рўй бериб турди».\n— Эътибор беринг-а, — деди Холмс, қомус жилдини четга қўятуриб, — жамият фаолиятининг дафъатан тўхтаб қолиши Опеншонинг қоғозларини олиб Америкадан чиқиб кетган вақтига тўғри келаётибди. Бу сабаб ва оқибат бўлиши мумкинлиги турган гап. Опеншо билан унинг хонадонидагиларни жамиятнинг энг муросасиз аъзолари таъқиб қилаётганига таажжубланмаса ҳам бўлади. Биласизми, бу қайдлар билан кундаликлар Жанубдаги атоқли арбобларга иснод келтириши мумкин, кўплар ана шу қоғозларни қўлга киритмагунча тинч ётиб ухлаёлмайдилар.\n— Демак, биз кўрган варақ…\n— Айнан кутилган нарсанинг ўзи. Агар хотиржам ёзиқ бўлмаса, унда: «А, Б ва Вга уруғлар жўнатилди», деган ёзув бор эди, демак ўша одамларга жамиятнинг огоҳлантиришннн жўнатганлар. Кейин ёзувларда А. ва Б. даф бўлганликлари, яъни мамлакатни тарк этганликлари ва ниҳоят В. никида бўлганликлари айтилади. Қўрқаманки, бу В. учун ёмон тугамадимикан? Ўйлайманки, доктор, биз бу қоронғи ишни унча-мунча ёритишга муваффақ бўламиз, қолаверса ёш Опеншо учун бирдан-бир нажот йўли — мен берган маслаҳатга кўра иш тутиш. Бугун биз бундан ортиқ ҳеч нарса деёлмаймиз ҳам, бирон иш қилолмаймиз ҳам. Менга скрипкамни олиб беринг, ярим соатгина бўлса ҳам бу расво об-ҳавони яқинларимизнинг ундан ҳам расвороқ хатти-ҳаракатларини унутишга уриниб кўрамиз.\nЭрталабга бориб бўрон тинди, Лондон узра тушиб турган туман пардаси орқали қуёш ғира-шира нур тўкарди. Мен пастга тушсам, Шерлок Холмс нонушта қилиб бўлган экан.\n— Кечирасиз сизни кутиб ўтирмаганим учун, — деди у. — Назаримда ёш Опеншонинг иши билан анча овора бўладиганга ўхшайман.\n— Сиз нима тадбир кўрмоқчисиз?— деб сўрадим мен.\n— Бу анчагина дастлабки текширишларим нима беришига боғлиқ. Эҳтимолки, Хоршемга бориб келишимга тўғри келар.\n— Ишни ана шу сафардан бошламоқчимасмисиз?\n— Йўқ, Ситидан бошлайман. Қўнғироқ чалинг, хизматкор сизга қаҳва олиб келади.\nҚаҳва келишини кутганча мен столдаги газетани олиб, наридан-бери кўздан кечира бошладим. Бир сарлавҳага кўзим тушиши билан юрагим шувиллаб кетди.\n— Холмс, — деб юбордим мен, — сиз кеч қолибсиз!\n— Ҳа-а! — деди у, чиноёқни четга қўяркан. — Мен шундан хавотир олган эдим. Бу қандай юз берибди?— У хотиржам гапирарди, аммо мен унинг чуқур ҳаяжонланганини кўриб турардим.\n— Мен Опеншонинг номи билан «Ватерлоо кўприги яқинидаги фожиа» деган сарлавҳани кўриб қолдим. Бу ерда шундай дейилган:\n«Кеча кечқурунги тўққиз билан ўн орасида Ватерлоо кўприги яқинида навбатчилик қилаётган констебль Кук ёрдам сўраб додлаган овоз билан сувнинг шалоплаганини эшитган. Тун қоп-қоронғи ва бўронли бўлгани учун, ўткинчилардан бир нечасининг ёрдамига қарамай, чўкаётган кимсани қутқариб қолиш мумкин бўлмаган. Лекин барибир констебль шовқин кўтаргач, дарё полициясининг кўмагида жасад топиб олинган. Ғарқ бўлган — чўнтагидан чиққан конвертга қараганда Хоршем яқинида яшаган Жон Опеншо деган йигит экан. Тахмин қилишларича, у Ватерлоо вокзалидан жўнаётган охирги поездга ошиққан, тун ниҳоятда қоронғи бўлганн учун шошилишда йўлдан адашиб кетган-да, дарё кемачилигининг кичик бандаргоҳларидан бирида тойиб кетиб сувга қулаган. Танасида зўрлик белгилари учратилмаган, бинобарин марҳумнинг бахтсиз ҳодиса қурбони бўлганига ҳеч қандай шубҳа йўқки, мазкур ҳол дарё бандаргоҳларининг аҳволига маъмурларнинг диққатини тортиши керак».\nБиз бир неча дақиқа чурқ этмай ўтирдик. Мен Холмсни ҳеч қачон бундай ларзага тушган, эзилган ҳолда кўрмаган эдим.\n— Бу менинг иззати нафсимга қаттиқ тегди, — деди у ниҳоят. —Шубҳасиз, бу — унча зўр туйғу эмасу, аммо бу менинг иззати нафсимга қаттиқ тегди. Энди Опеншонинг иши менинг шахсий ишим бўлиб қолади, агар худо менга саломатлик берса, бунинг тагига етмай қўймайман. У менга мадад тилаб келган бўлса-да, мен уни ажалга рўпара қилсам!\nУ стулдан сапчиб туриб, узун-узун, нозик бармоқларини асабий ғижимлай-ғижимлай, даҳшатли ҳаяжон чулғаган кўйи хона бўйлаб юра бошлади. Рангпар юзи ловулларди.\n— Айёр иблисларни қаранг! — дея қичқириб юборди у ниҳоят. — Улар уни уёққа, пастга, дарё бўйнга олиб тушишга қандай муваффақ бўлди эканлар? Қирғоқ станцияга олиб борадиган йўлга бутунлай терс. Кўприк эса, албатта, ҳатто шундай оқшомда ҳам жуда гавжум бўлган. Бироқ кўрамиз, оқибат ким енгиб чиқар экан. Мен кетдим.\n— Йўқ, мен ўзим полиция бўламан. Мен ўргимчак инидан тузоқ қўйганимда полиция унда пашша тута қолсин.\nМен кун бўйи ўзимнинг тиббий машғулотларим билан банд бўлиб, кеч киргач алламаҳалда келдим. Шерлок Холмс ҳали келмаган экан. У ҳориб-чарчаб, бўзарган ҳолда кириб келганида соат ўнларга бориб қолган эди. У буфетнинг олдига бориб, бир бурда нон синдириб олди-да, ютоқиб кавшай бошлади, ора-сира катта-катта қултумлаб сув ичарди.\n— Очиқдингизми? — дедим мен.\n— Очимдан ўлай дедим. Овқатланиш эсимдан чиқиб кетибди. Нонуштадан бери туз тотганим йўқ.\n— Нима деяпсиз?\n— Туз тотмадим. Бу хаёлимга ҳам келмади.\n— Ишларингиз қалай?\n— Жумбоқнинг калитини топдингизми?\n— Жиноятчилар чангалимда турибди. Ёш Опеншонинг қасоси олинадиган вақт узоққа чўзилмайди. Биласизми, Уотсон, келинг, бу иблисларнинг ўз тамғалари билан лаънатлайлик! Чакки топилмабдими, а?\nУ буфетдан апельсин олиб, паллачаларга ажратди-да, уруғларини столга ситиб туширди. Бешта уруғни конвертга солиб, қопқоғининг ички томонига: «Ш. X. Д. О. учун» деб қайд этгач, конвертни ёпиштирди-да, «Капитан Жеймс Кэлхунга, «Ёлғиз юлдуз» елканли кемаси, Саванна, Жоржия» деган адресни ёзди.\n— Хат Кэлхунни у портга кириб келганида кутиб турган бўлади, — деди заҳарханда билан. — Ўйлайманкн, у кечаси билан ухлаёлмай чиқади. Хат унинг қисматини худди Опеншонннг қисматидек олдиндан бехато айтиб беради.\n— Капитан Кэлхун ким ўзи?\n— Бутун шайканинг етакчиси! Мен бошқаларини ҳам қидириб топаман, аммо у биринчи бўлади.\n— Сиз уларни қандай топдингиз?\n— У чўнтагидан саналар ва номлар билан тўлган каттакон бир варақ қоғоз олди.\n— Мен кун бўйи вақтимни Ллойднинг картотекасию эски газета дасталарини кўздан кечириш билан ўтказдим. Пондишерида 83-йилнинг январи билан февралида бўлган кемаларнинг йўлларини ўргандим. Бу ойлар мобайнида салмоқли вазнга эга бўлган ўттиз олтита кема қайд этилган экан. Улардан «Ёлғиз юлдуз» дегани дарҳол диққатимнн тортди. Рост, унинг чиқиш жони Лондон эди, аммо Америка штатларидан бирини ҳам «Ёлғиз юлдуз» деб атайдилар-ку.\n— Техасни бўлса керак.\n— Шахсан қайсинисини эканлигини билмайман-у, ҳар қалай, бу Америка кемаси эканлигини пайқадим.\n— Хўш, шундан кейин нима бўлди?\n— Мен кемаларнинг Дандига келган-кетган саналарини кўздан кечирдим, «Ёлғиз юлдуз» елканли кемаси у ерда 85-йилнинг январида бўлганини кўрганимдан кейин гумонларим қатъий ишончга айланди. Шундан кейин мен ҳозирги вақтда Лондон портида турган кемалар ҳақида маълумотлар қидирдим.\n— «Ёлғиз юлдуз» бу ерга ўтган ҳафтада келган экан. Мен Альберт докларига бордим. Билсам, «Ёлғиз юлдуз» бугун саҳарлаб Саваннага қайтиб кетиш учун дарёнинг этагига қараб йўлга тушган экан. Грейвсвендга телеграмма бериб аниқласам, «Ёлғиз юлдуз» у ердан бир неча соат илгари ўтиб кетган экан, шамол шарқдан эсаётганлиги учун, аминманки, у аллақачон Гудуиндан ўтиб, Уайт оролига яқинлашиб қолган бўлса керак.\n— О, Кэлхун энди менинг чангалимда турибди! Аниқладим, у билан иккита ёрдамчиси — кемадаги америкаликлар — шуларгина экан. Қолганлар финлар билан немислар экан. Шунисини ҳам билдимки, учаловлари ўтган куни туни бўйи қирғоқда бўлишибди. Буни менга «Ёлғиз юлдуз»га юк ортишда қатнашган одам айтди. Елканли кема Саваннага кириб боргунича почта буғ кемаси менинг хатимни етказди, телеграф эса Саванна полициясига бу уч жентльменнинг қотилликда айбланганликларига кўра уларни бу ерда сабрсизлик билан кутаётганликларини хабар қилдилар.\nБироқ инсонларнинг энг яхши режаларида доимо қандай бўлмасин бирон қусур чиқиб қоладики, Жон Опеншонинг қотилларига ҳам уларнинг ўзига ўхшаган қатъиятли кимса изларини топганини билдирувчи апельсин уруғларини олиш насиб бўлмади.\nЎша йили куз пўртаналари одатдагидан кўра давомлироқ бўлди. Биз Саваннадан «Ёлғиз юлдуз» ҳақида узоқ вақт хабар кутдик, аммо дарак бўлмади. Ниҳоят Атлантик океаннинг бир жойида қандайдир кеманинг ахтерштевани топилгани, унда «Ё. Ю.» ҳарфлари ўйиб ёзилганлиги ҳақида ахборот келди. Биз «Ёлғиз Юлдуз»нинг тақдири ҳақида шунигина билишга муяссар бўлдик.\n← Аввалги Аввалги Шавкат Раҳмон. Туркийлар (видео)\nКейинги → Кейинги: Стеван Раичкович (1928-2007)


ҲАМИША ҒАМХЎР, МЕҲРИБОН!\nМудофаа вазирлиги ҳузуридаги Жамоатчилик кенгаши томонидан амалга оширилаётган ишлар бир томондан Ватан ҳимоячиларининг кайфиятини, уларга яратилаётган шарт-шароитларни, кечаётган ислоҳотлар, ўзгаришларга ҳарбий хизматчиларнинг муносабатини аниқлашга имкон бераётган бўлса, иккинчи томондан халқимизнинг ўз армиясига бўлган эътиборини, ишончини аниқлашнинг муҳим воситаларидан бирига айланди.\nМана бир неча йиллардан буён кенгаш аъзоларининг жонбозлик кўрсатиб келаётганига барчамиз гувоҳмиз. Эндиликда биз ҳам улар сафидан ўрин олдик.\nМинтақавий бўлинмамизнинг аъзолари режага кўра йиғилишиб, келгусидаги ишларни муҳокама қиламиз, қилинган ишларнинг сарҳисобини юритамиз. Ҳар гал олдимизга шундай саволларни қўямиз – мен армия учун нима қилиб бера оламан? Ўтказилаётган учрашувлар, очиқ мулоқотлардан қандай самарали натижаларга эришилаяпти?\nПрезидентимизнинг Ўзбекистон Республикаси Қуролли Кучлари ташкил этилганининг 25 йиллиги муносабати билан Ватан ҳимоячиларига байрам табригига қайта-қайта мурожаат қиламиз. Бизга алоҳида дахлдор жойи қуйидагича: “Мудофаа вазирлиги ҳузуридаги Жамоатчилик кенгаши ёшларни ватанпарварлик руҳида тарбиялаш бўйича кўпгина ютуқларга эришмоқда. Шуни эътиборга олган ҳолда, вилоят ҳокимликлари таркибида ушбу кенгашнинг минтақавий бўлинмаларини тузиш орқали унинг имкониятларини кенгайтириш зарур. Бу бўлинмаларнинг ишини ҳарбий округлар қўмондонлиги билан яқин ҳамкорликда ташкил этиш мақсадга мувофиқдир”.\nМинтақавий бўлинмамиз амалий фаолиятга, халқ билан мулоқотга кўпроқ аҳамият қаратмоқда. Фахрийлар ҳолидан хабар олинади, ҳарбий қисм ва муассасаларда учрашувлар ўтказиб, ёшлар билан суҳбатлашилади. Мудофаа вазирлиги ҳузуридаги Жамоатчилик кенгашининг ҳисобот йиғилишларида фаолиятимизни умумлаштириш ҳамда тажриба алмашиш имкониятига эга бўламиз. Бу борадаги фаолиятимизни бошлаганимизга у қадар кўп бўлгани йўқ. Лекин, ўйлашимча, бугун “буларнинг барчаси миллий армиямизни халқимизга, халқимизни миллий армиямизга янада яқинлаштиришдек ғоят муҳим мақсадга хизмат қилаётгани”ни росмана ҳис қилиб турибмиз.\nБугунги кун аскари нималарни тановул қилади? Унинг ётоқ жойи, дам олиш хоналари қай аҳволда? Борингки, ҳарбий хизматчиларнинг жанговар шайлиги-ю маънавий дунёсидаги ўзгаришларгача кенг жамоатчиликнинг эътиборида. Мудофаа вазирлиги ҳузуридаги Жамоатчилик кенгаши, минтақавий бўлинмалар аъзолари Қуролли Кучлардаги барча ислоҳот ва янгиланишлардан тўлақонли бохабар. Нафақат хабардор, балки юртдошларимизнинг, ота-оналарнинг вакили сифатида ҳамиша кўз-қулоқ, ғамхўр, меҳрибон.\nРисолат ЭШҚОБИЛОВА, Қашқадарё вилоят ҳокимининг ўринбосари,\nхотин-қизлар қўмитасининг раиси, Жамоатчилик кенгашининг минтақавий бўлинмаси раҳбари


Қирғиз-ўзбек чегарасида олти киши ярадор бўлди\nҚадамжойни Қизилқия шаҳри билан боғлаб турадиган автойўлнинг бир қисми.\nҚизилқия-Қадамжой автойўлида 10 ноябрь куни Ўзбекистон чегарачилари фуқароларга қарши қурол қўллагани оқибатида тўрт нафар ўзбекистонлик ва Қирғизистоннинг Қадамжой тумани Марказ қишлоғида истиқомат қилувчи фуқаро тан жароҳати олди.\nБу ҳақда Озодликка воқеа гувоҳлари хабар қилишди.\nҚирғизистон Чегара хизмати мулозимларининг ўзбекистонлик ҳамкасблари сўзларига таянган ҳолда маълум қилишича, қирғизистонлик икки фуқаро Hyundai Porter русумли икки юк машинасида контрабанда юкини (товуқ ва ўрдак оёқларини) қирғиз-ўзбек чегарасидан ўғринча олиб ўтмоқчи бўлган. Айни пайтда гувоҳлари машинада беш нафар ўзбекистонлик ҳам бўлганини айтишмоқда.\nҚирғизистонликлар машинасини Қизилқия-Қадамжой йўли четида тўхтатишиб, ундан контрабанда молини тушираётган пайтда бу ерга Ўзбекистон чегара наряди етиб келган. Қўлга олиш чоғида қаршилик кўрсатишгани учун ўзбекистонлик чегарачилар уларга қарши қурол қўллаган.\nПировардида қирғизистонликлардан бири ҳамда ўзбекистонликларнинг бешаласи ярадор бўлиб, Ўзбекистоннинг Водил қишлоғидаги касалхонага етказилган. Ярадорларнинг аҳволи қандайлиги тўғрисида ҳозирча маълумот йўқ.\nАйни пайтда Фарғона туман тиббиёт бирлашмаси ходимлари Озодликка кечаги ҳодиса чоғида ўзбекистонликлар ярадор бўлгани тўғрисида ўзларига ҳеч нарса маълум эмаслигини билдиришди. Водил шифохонасига бир қирғизистонлик ярадор олиб келинганини тасдиқлаган бирлашма ходими унинг жарроҳлик амалиётини бошдан кечиргани, амалиёт 10 соатча давом этгани, ҳозир қирғизистонлик фуқаро уйқуда экани, уйқудан 8-10 соатлардан кейин уйғониши мумкинлигини маълум қилди.\nҚирғизистонлик фуқароларнинг иккинчиси эса қирғиз чегарачилари томонидан “Айрибас” назорат-ўтказиш масканида тутилиб, Давлат миллий хавфсизлик хизматининг Қадамжой туман бўлими ходимларига топширилган. Қирғизистон Чегара хизмати ҳозирда содир бўлган нохуш ҳодиса сабаб ва ҳолатлари ўрганилаётганини маълум қилади.\nҚизилқия-Қадамжой автойўли Ўзбекистон ҳудуди орқали ўтувчи транзит йўл бўлиб ҳисобланади. Бу йўлдан фақат Қирғизистон ва Ўзбекистон фуқаролари ўта олади. Айни пайтда қирғизистонликлар транзит йўлида тўхтатиб туриш ҳуқуқига эга эмас.


Факултет декани: Комилов Жамолиддин Каримжонович\nҚабул вақти: Ҳафтанинг иш кунлари, соат 14-00, 16-00\nТелефон: +99 (867) 350-33-03, +99(897) 277-40-90\nЎқув ишлари бўйича декан ўринбосари: Егамов Умиджон Шавкатович\nҚабул вақти: Ҳафтанинг иш кунлари, соат 14-00,16-00\nТелефон:+99 (867) 350-33-03, +99(897)275-11-26\nЎқув ишлари бўйича декан ўринбосари: Фахриддинов Ёқубжон Абубакир ўғли\nТелефон:+99 (867) 350-33-03, +99(897) 340-88-66\nЁшлар билан ишлаш бўйича декан ўринбосари: Абдуғанийев Отабек Абдуҳамидович\nТелефон: +99(867)350-33-03, +99 (899) 4725007\nБошланғич таълим методикаси\nБугунги кунда Педагогика факултетида 6 та бакалавр таълим йўналиши бўйича Республика ва вилоятимизга педагог кадрларни тайёрланмоқда:\n5111700-Бошланғич талим методикаси\n5210203-Психология (Амалий психология)\n5210200-Психология (Россиянинг Қозон Федерал университети билан қо`шма дастур асосида)\nУчта магистратура ё`налиши:\n5А111701-Та`лим ва тарбия назаряси ва методикаси (Бошланг`ич та`лим)\n5А111801-Та`лим ва тарбия назаряси ва методикаси (Мактабгача та`лим)\n5А 110902-Педагогика ва психология\nПедагогика факултети 1977 йилда Педагогика ва бошланғич таълим методикаси номи билан ташкил топган. Шу кунга қадар педагогика факултети таркибида минглаб ўқитувчи ходимлар тайёрланиб, улар республика ва вилоятимиз таълим муассасаларида педагогик фаолият олиб боришмоқда. Факултетга йиллар мобайнида Ч.Ниятов, Г`.Самадов, Ҳ.Абдукаримов, Р.Ергашев, Ж.Комилов, Ҳ.Ёдгоров М.Маматқуловлар бошчилик қилишган.\n2018 йилнинг ноябр ойидан Педагогика факултетини декан сифатида п.ф.н., доцент Ж.К.Комилов бошқариб келмоқда. Унинг раҳбарлигида факултетда таълим сифатини яхшилаш, талабалар ўртасида маънавий-аҳлоқий тарбия ишлари самардорлигини ошириш борасида наъмунали ишлар йўлга қўйилмоқда. Таълим жараёнига педагогик ва ахборот коммуникацион технологияларни жорий етиш, ўқитишнинг инновацион технологияларини қўллаш бўйича илғор тажрибалар кенг миқёсида оммалаштирилган. Кўплаб иқтидорли талабалар давлат стипендияси, “Зулфия” мукофати совриндори, бадиий-кўрик танловлари ғолиби, Халқарова республика мусобақалари совриндорлари бўлиб йетишган. Жумладан, “БТ ва СТИ” йўналишининг 4-курс талабаси Муроддинова Нилуфар 2019-2020 ўқув йилида “Ислом Каримов” номидаги Давлат стипендианти бўлди. У ҳозирда Б.Раҳимов раҳбарлигида илмий изланишлар олиб бормоқда. “ БТ ва СТИ” йўналишининг 3-курс талабаси А. Турдийев 2018 йил Индонезияда о`тказилган 18-осиё о`йинларида академик ешкак ешиш бо`йича осиё о`йинларида совриндор, 2019 йил Кореянинг Жун Жу шаҳрида Осиё чемпионати, академик ешкак ешиш бўйича олтин ва кумуш медал соҳиби бо`лган. “БТ ва СТИ” ё`налишининг 1-босқич талабалари СҲ.Турсунмуротова ва В.Бердиқулова 2019 йил Болгарияда о`тказилган шашка бо`йича жаҳон чемпионатида олтин медал соҳибалари бо`лишган.\nФакултет тасарруфида 2018/2019 о`қув йилидан бошлаб 5А 5111701- “Та`лим тарбия назаряси ва методикаси” (Бошланг`ич та`лим) ва 5А111801- “Та`лим тарбия назаряси ва методикаси” (Мактабгача та`лим) ё`налишларида магистратура ё`налиши фаолиятини бошлаган. 2019/2020 о`қув йилидан 5А 110902-“Педагогика ва психология” ё`налиши бо`йича магистратура ё`налиши фаолият корсатмоқда. 2019/2020 о`қув йилидан 5210200- “Психология” (Россиянинг Қозон Федерал университети билан қо`шма дастур асосида) та`лим ё`налиши фаолиятини бошлади. 2019/2020 о`қув йилидан факултет таркибида ”Технологик та`лим” ва “Мактабгача та`лим” кафедралари ташкил етилди.\nФакултет тасарруфида қуйидаги кафедралар фаолият юритмоқда:\n-Бошланғич таълим методикаси\n-Педагогика ва психология\n6742 | 2017-12-29 12:27


Туркия Адлия вазири: Гулен АҚШни тарк этган бўлиши мумкин\n14:31 / 28.07.2016\nТуркия Адлия вазири Бекир Бўздоғ Фатҳуллоҳ Гулен айни вақтда АҚШда бўлмаслиги мумкинлигини айтди.\n"Разведка олган маълумотларга кўра, у (Гулен - таҳр.) бошқа мамлакатга қочиб кетган бўлиши мумкин", деган у Haberturk эфирида.\nГулен Канада, Миср, Австралия, ЖАР ёки Мексикага кўчиб ўтган бўлиши мумкинлиги айтилган.\nУ шунингдек, Гулен "40 йил давомида давлат тўнтаришига тайёрлангани"ни айтган. Вазирнинг фикрича, у давлат тўнтариши муваффақиятли амалга ошган тақдирда, худди Эрондаги инқилобдан кейин Хоманеий Париждан ватанига қайтгани каби у ҳам Туркияга қайтишни режалаштирганди.\n15 июль оқшомида Туркияда ҳарбийлар давлат тўнтаришга уринишди. Истнабул ва Анқарага танклар олиб кирилди. Лекин 16 июль тонгида исён бостирилди.\nКейинги кунларда мамлакат бўйлаб ялпи тозалаш ишлари олиб борилмоқда. Шу вақтга қадар исёнга алоқадорлиги гумон қилинган 15 мингдан ортиқ киши қўлга олинган.\nТуркия президенти исён бошланган вақтдаёқ, бу исён ортида АҚШда истиқомат қилувчи Фатҳуллоҳ Гулен тургани ҳақида маълум қилди. Гулен бу айбловни буткул инкор этмоқда. Туркия уни экстрадиция қилиши учун АҚШга расмий сўров жўнатган.


Ўзбекистон шимоли-ғарбида 2018 йилгача янги темир йўл қурилади\n20:20 / 28.07.2015\n«Ўзбекистон темир йўллари» компанияси 2016-2017 йиллар давомида янги 396,9 км узунликдаги «Навоий-Конимех-Мискин» йўналишида темир йўл барпо этади. Бу ҳақда «Gazeta.uz» нашри хабар берган.\nЎзбекистон Республикаси Президентнинг 2015 йил 27 июлда қабул қилинган қарорида қайд этилишича, янги темир йўл йўналиши Бухоро, Хоразм ва Навоий вилоятлари ва шунингдек, Қорақалпоғистон Республикаси салоҳиятини янада ошириш ва ривожлантириш мақсадида яратилади.\nЯнги магистрал лойиҳасини қуриш икки босқичда амалга оширилади.\nБиринчи босқичда (2016-2017 йиллар) поездлар ҳаракатлариниши учун майдон барпо этилади. Бунда лойиҳа қиймати 283,1 млн долларни ташкил қилади. Мазкур маблағ маҳаллий манбалар орқали қопланиши кўзда тутилган. Иккинчи босқичда эса (вақти ва лойиҳа қиймати кейинроқ маълум қилинади) Қизилқум марказида жойлашган тоғ-кон мавзеси Кулжуктау ва Ауминзатау ҳудудларини электрлаштирилишидан сўнг амалга оширилади.


Алишер Усмонов президентликка қайта сайланди - xabar.uz\n27.11.2021 21:46 0 4409\nШвейцариянинг Лозанна шаҳрида Халқаро қиличбозлик федерациясининг Конгресси ўтказилди.\nКонгресс кун тартибидаги асосий масала – ташкилотга янги Олимпиада цикли учун раҳбар сайлаш эди. Унда амалдаги президент Алишер Усмонов ғалаба қозониб, ташкилотдаги бошқарувини давом эттирадиган бўлди.\nЭслатиб ўтамиз, Алишер Усмонов 2008 йилдан бери Халқаро қиличбозлик федерациясини бошқариб келмоқда.\nСайлов якунларига кўра ҳамюртларимиз ҳам ташкилотнинг бир қатор бўлимлари таркибий қисмига киришди. Жумладан, Ўзбекистон қиличбозлик федерацияси бош котиби Гулнора Саидова тарғибот қўмитаси, Токио-2020 Олимпиадасида реферилик қилган Аида Ҳасанова ҳакамлар қўмитаси таркибига киритилди.\nАлишер Усмонов қиличбозлик\nХориж 23/05, 10:00\nАлишер Усмоновнинг ажралиш санаси маълум бўлди\nХориж 21/05, 17:03\nЖамият 20/05, 10:25


Андижонда газ баллони ўрнатилган Нексия портлашидан икки киши жароҳатланди\n7 апрел куни маҳаллий вақт билан соат 19.30 ларда Андижон шаҳрида метан газ баллони ўрнатилган Нексия автомобили портлаши оқибатида икки одам жароҳатланди.\nВоқеа гувоҳларининг Озодликка айтишларича, портлаш натижасида Нексия бўлакларга ажралиб кетган.\nПортлаш оқибатида машина ҳайдовчиси ва уни ёнида бўлган ҳамроҳи жароҳатланган.\n- Шофёр ва машина ичида бўлган яна бир одам тирик қолди. Машина парчаланиб кетди. Милиция йўлга одамларни ўтказмаяпти, - дейди воқеа гувоҳларидан бири.\nВоқеа жойига Андижон шаҳар ИИБ раҳбарияти, Фавқулодда вазиятлар вазирлиги тезкор отряди ва прокуратура ходимлари етиб келишган.\nАндижон шаҳар Ички ишлар бошқармасининг исмини очиқламаган ходимларидан бири газ баллонли Нексия машинаси портлаши юзасидан суриштирув олиб борилаётганини айтди.\n- Андижон шаҳрининг Тошкент кўчасида кетаётган машина ўз-ўзидан портлаб кетган. Газ баллондан утечка бўлган, деган тахмин бор. Машинани газ баллони “банг” деган - отворган. Лекин ҳеч кимга жиддий шикаст етмади. Ҳозир суриштирув кетяпти, - деди Андижон шаҳар ИИБ ходими.\nГаз баллонли машиналарнинг Ўзбекистонда портлаши тез-тез рўй бериб туради. Ички ишлар бошқармаси маълумотига кўра, бу Андижонда сўнгги тўрт ичидаги газ баллон портлаши билан боғлиқ иккинчи ҳолатдир.\n- Иккинчи марта бўлиши. Тўрт ой олдин бир бўлган. Энди мана буниси иккинчи ҳолат. Аввалгисида ҳам ҳеч жабр кўрмаганди, - деди ИИБ ходими.\nПортламаслигига ҳеч ким кафолат бермайди\nЎзбекистонда бензин танқис ва қимматлиги боис кўпгина енгил машиналар, шунингдек, автобус ва юк машиналари аллақачон газ билан юришга ўтиб олишган.\n- Ҳозир газ баллон ўрнатиш бир ярим миллион сўм атрофида бўляпти. Ўзимизни Наманганда ўрнатиб беришяпти. Узоғи билан бир йилда чиқариб оласиз. Бензин қиммат, газ уч баравар арзонга тушяпти,- дейди наманганлик ҳайдовчилардан бири Нормурод.\nЛекин газ баллон ўрнатилган машина хавфли. Ўзбекистонда бундай машиналар авария пайти портлаб кетиши билан боғлиқ бахтсиз ҳодисалар кўп бўлган.\nНаманган шаҳрида ишлаб чиқарилган сиқилган газга мосланган ва 10 йилга кафолат берилган газ балонлари бир йилга етмасдан портламоқда.\nАндижонда портлаган Нексия машинасига ҳам газ балони Наманганда ўрнатилгани таҳмин қилинмоқда.\nНаманганда машиналарга газ балони ўрнатиш билан шуғулланадиган Игорь Назаровнинг Озодликка айтишича, аслида портламаслик кафолатини Наманганда ҳеч ким бермайди.\n--Бизда гарантия 6 ой. Бундан ортиқ гарантияни Наманганда сизга ҳеч ким бермайди. Бу олти ой ичида портламайди, дегани эмас. Ҳар нарса бўлиши мумкин. Бошқалар бир ой ҳам гарантия бермайди. Балонни ўрнатади, кетавер, дейди. Бизда ҳаммаси сифатли. Шунга яраша ҳизмат ҳам бизда қиммат. Ҳозир одамлар қаерда арзон бўлса, ўша ерга югиради. Шуннинг учун портлашлар кўп бўлади. Ҳаёт-момот масаласи кўпчилик учун оҳирги ўринда, - дейди Игорь Назаров.\nАндижонлик такси ҳайдовчиси Нормурод ака кўпроқ пул топаман деб, машинасига газ балони ўрнатиб олган.\n- 10 йилга деб гарантия беришади, уч ойга ҳам етмай портлаяпти. Хитойники ҳам беш йилга тортади, - дейди наманганлик ҳайдовчи Нормурод.\nГаз баллони портлаши билан боғлиқ энг даҳшатли ҳодиса ўтган йил сентяр ойида Тошкент шаҳрининг Қўйлиқ бозори яқинида рўй берганди.\nЎшанда ҳам Нексияга ўрнатилган газ баллони портлаган ва машинадаги тўрт киши ҳалок бўлган эди.\n-Портлашлар нима учун бўлади, чунки сифатсиз балон ўрнатишади. Кореяники сифатли, дейишади. Лекин, Кореяники ҳам сифатсиз. Ўзимизни Намангандаги заводда ишлаб чиқарилаётган, лицензияланган балонлар яхшироқ. Энди қандай ўрнатилишига ва қандай фойдаланишга ҳам боғлиқ. Нотўғри фойдаланиш оқибатида ҳам портлаш бўлиши мумкин, - дейди наманганлик газ балон устаси Игорь Назаров.


Анонс. "Сокин Италия" ва "Шижоатли Бельгия" тўқнашуви\n17:14 / 13.06.2016\nБугун, Европа чемпионатининг тўртинчи кунидаги охирги учрашув Бельгия ва Италия ўртасида кечади. Лион шаҳридаги "Стад де Люмьер" стадионида Тошкент вақти билан соат 23:55да бошланадиган бу учрашувга англиялик ҳакам Марк Клаттенбург тайинланган.\nКейинги йилларда кучли таркиб ҳосил қилган Бельгия ва 2012 йилги Европа чемпионати финалчиси бўлмиш Италия терма жамоаси учрашувини бу йилги турнирнинг биринчи тури доирасидаги энг марказий учрашув сифатида кутишмоқда. "Қизил иблислар" биринчи учрашувданоқ ўзларининг неларга қодирлигини кўрсатиб қўймоқчи. Италияликлар ҳам шунчаки таслим бўлишга рози эмас.\nТурнирга тайёргарлик даврида икки терма жамоа ҳам бир қатор ўртоқлик учрашувлари ўтказди. Итальянлар шотландларга ва финнларга қарши ўйинлар ўтказди ва бу ўйинларда биринчи рақам остида ҳаракат қилган бўлсада, асосан ҳимоявий ўйин кўрсатди. Антонио Конте шогирдларининг навбатдаги рақиблари эса бутунлай бошқа даражадаги жамоа. "Қизил иблислар" ҳужумкор ўйин кўрсатади, ҳимоя эса барқарор эмас, норвегларга ва финнларга қарши ўйинларда бу кўриниб қолди.\nИкки терма жамоа шу вақтгача 21 марта ўзаро учрашув ўтказган, италияликлар ҳисобида 13та ғалаба. 4та учрашувда бельгияликлар устун келган, яна 4та учрашувда дуранг қайд этилган. Жамоаларнинг охирги учрашуви 2015 йилнинг 13 ноябрида кечган. Бу ўртоқлик учрашувида бельгияликлар 3:1 ҳисобида ғалаба қозонган. Бу Бельгиянинг ФИФА рейтингидаги етакчи сифатидаги илк учрашуви эди.\nБельгиянинг Европа чемпионатидаги энг юқори натижаси 1980 йилда қайд этилган. Ўшанда бельгияликлар финалда ГФРга 1:2 ҳисобида мағлуб бўлган.\nАйни вақтда жамоаларда бош мураббий сифатида ишлаётган Марк Вильмотс ва Антонио Конте терма жамоалар футболчилари сифатида 2000 йилги Европа чемпионатида бир-бирига қарши чиққанди.\nБельгия Европа чемпионатида шу вақтгача 4 марта иштирок этган (1972, 1980, 1984 ва 2000 йилларда).\nИталия эса шу вақтгача турнирнинг 9 карра иштирокчиси бўлган. 1968 йили итальянлар ўз уйларидаги турнирда ғалаба қилган, икки марта финалда мағлуб бўлган (2000, 2012).\nИталия терма жамоаси Антонио бошқаруви вақтида ҳали бирон марта ютқазмаган.


Ўзбекистон Республикаси Адлия вазирлиги - Мустақилликка 25 йил\n11:04:13 (GMT +5), Яш, 26 июн 2022\nМустақилликга 25 йил\n03.10.2016 Мустақиллик йилларида Адлия вазирлиги тизимида Ахборот коммуникация технологияларининг ривожланиши.\nТарих зарварақларига биз назар ташласак инсоният узлуксиз изланиш, ривожланиш ва ихтиролар йўлида самарали йўл босиб ўтганини кўрамиз.\n22.09.2016 Тарихий бурилиш палласидаги жасорат\nЎтган асрнинг саксонинчи йиллари адоғи — тўқсонинчи йилларининг бошларида дунёда, мамлакатимизда, ён-атрофларимизда, ҳар биримизнинг кўз ўнгимизга кечган мураккаб ижтимоий-сиёсий жараёнлар, янгича ва эскича қарашлар тўқнашуви, мустабид тузумнинг парчаланиши, қизил мафкура тамойилларининг таназзули мағзи пуч ҳар қандай ғоянинг умри қисқа эканлигини яна бир бор намоён этди.\n13.09.2016 Мустақиллик - Ўзбекистон халқининг букилмас иродаси маҳсули\nЎзбекистон халқи Мустақилликка эришганига йигирма беш йил тўлди. Ушбу фурсат тарих учун қисқа давр бўлсада, бунга осонлик билан эришилгани йўқ.\n09.09.2016 Мустақиллик – бу ҳуқуқ\nМълумки, тарихда биронта халқ, бирон-бир миллат ўз мустақиллигини ҳеч қачон осонлик билан қўлга киритмаган.\n06.09.2016 Мустақиллик – бу ҳуқуқ\n06.09.2016 Ўзбекистон 25 ёшда\nВақт оқар дарё дейди, доно халқимиз. Кечагина мустақиллигини эълон қилган Республикамиз бугун 25 ёшни қаршилаяпти.\n06.09.2016 Ижтимоий фаоллик — маънавий бурч\nҲуррият. Бу улуғ инъом шароитида кечаётган умримизнинг ҳар куни мазмун-моҳиятига кўра янги миллий тарихимизнинг зарҳал саҳифалари бўлиб қолмоқда десак, муболаға бўлмайди. Йиллар, ойлар ўтиб бормоқда, мамлакатимизда янгича дунёқарашга, мустаҳкам имон-эътиқодга, замонавий билимларга эга навқирон авлод камол топди.\n06.09.2016 Мустақиллик – муқаддас калом, озодлик энг тотли сўз!\nАфрикалик қора танли бир адиб, озодликни камалакка ўхшатган, бироқ унинг таркибида қора рангнинг йўқлигидан ўксунган экан.\n06.09.2016 Мустақиллик – энг олий неъмат!\nМустақиллик, истиқлол деган улуғ неъмат аввало халқимизга эркинлик ва озод ҳаётни берган, инсоний шаънимиз, миллий онгимиз, қадр-қимматимизни тиклаб, барчамизга ўзлигимизни англаш туйғусини, тилимиз, муқаддас динимизни қадрият ва урф-одатларимизни қайтариб берган, Ватанимиз тарихида ҳеч нарса билан қиёслаб бўлмайдиган буюк санадир.\n26.08.2016 Мустқиллик йилларида инсон ҳуқуқлари олий қадрият даражасига кўтарилди\nЎзбекистон истиқлолга эришгач, юртбошимиз раҳнамолигида тарихан қисқа вақт ичида юртимиз туб демократик ислоҳотларга юз тутди –собиқ тузум давридаги эски маъмурий-буйруқбозлик тизимига барҳам берилди, миллий давлатчиликни шакллантиришнинг пухта ҳуқуқий асослари яратилди


‘Human Rights Watch’ ҳайъати августда Ўзбекистонга ташриф буюради - BBC News O'zbek\n‘Human Rights Watch’ ҳайъати августда Ўзбекистонга ташриф буюради\nХалқаро ташкилотнинг Марказий Осиё бўйича тадқиқотчиси Стив Свердловга кўра, Ўзбекистон Ташқи ишлар вазири Абдулазиз Комиловнинг бу ҳақда Брюсселда янграган сўзларини ижобий қаршилашади.\n"Биз маҳаллий ва халқаро фуқаролик жамиятлари учун фаолият майдони кенгайиб бораётганига оид ҳар қандай ишора ва чиқишларни ижобий баҳолаймиз", - дейди у.\nАбдулазиз Комилов бу ҳақда Брюсселда бўлиб ўтган "Ўзбекистон-Европа Иттифоқи" ҳамкорлик Кенгаши йиғини ортидан уюштирилган расмий матбуот анжумани чоғида маълум қилган.\n"Human Rights Watch Ўзбекистонга қайтиши мумкин"\n'Асосий эътиборни инсон ҳақларига қаратинг'\nЎзбекистон Ташқи ишлар вазири 'Human Rights Watch'нинг август ойида Тошкентга ташриф буюражак ҳайъатига айнан Стив Свердловнинг бошчилик қилишини айтган.\nХабарларга кўра, Абдулазиз Комилов, бундан ташқари, халқаро ташкилотнинг ижроий раҳбари Кеннет Рот билан ҳам яқин мулоқотда эканликларини билдирган.\nСтив Свердловнинг айтишича, жорий пайтда кўзда тутилаётган ташрифнинг аниқ қачон амалга ошиши борасида Тошкентдан қўшимча маълумот кутишмоқда.\nАммо, суҳбатдошимизга кўра, "унинг имкон қадар тезроқ амалга ошиши учун қўлларидан келганча ҳаракат қилишади".\n'Human Rights Watch' қаторида бошқа ҳар қандай халқаро ташкилотларнинг Ўзбекистонга қайтиши масаласини инсон ҳуқуқлари билан боғлиқ анчайин умумий контекстда кўрамиз".\n"Расмий Тошкент инсон ҳуқуқлари билан боғлиқ халқаро қонунларда кўзда тутилган асосий вазифаларини бажаришга қодир ва буни қилиши шарт, деб ҳисоблаймиз".\n"Бу - сиёсий маҳбусларнинг қўйиб юборилиши, сўз, фикр эркинлигининг таъминланиши ва пахта далаларида мажбурий болалар меҳнатига барҳам берилиши каби бошқа масалаларни кўзда тутади", - дейди у.\n'Human Rights Watch' ва Ўзбекистон\n'Human Rights Watch' 15 йиллик фаолияти ортидан, 2011 йил бошида Ўзбекистондаги ваколатхонасини ёпишга мажбур бўлгани ҳақида хабарлар олинган.\nЎзбекистон Ташқи ишлар вазири Абдулазиз Комилов эса, шу ой бошида Тошкентдаги Халқаро Пресс-клубдаги мулоқот пайти 'Human Rights Watch' ва бошқа ноҳукумат нотижорат ташкилотлар Ўзбекистондаги фаолиятларини қайта бошлашлари мумкинлигини айтган.\nЖаноб Комилов сўзларига кўра, халқаро инсон ҳуқуқлари ташкилотлари Ўзбекистонга қайтишлари мумкин, бу борада ҳеч қандай чеклов йўқ.\nЎзбекистон Ташқи ишлар вазири Абдулазиз Комилов яқинда 'Human Rights Watch' раҳбари Кеннет Ротдан мактуб олганини, бу мактубда ташкилот тадқиқотчиларининг Ўзбекистонга келишларига рухсат сўралганини айтган.\n"Аммо, мазкур ташкилотлар бир нарсани тўғри тушунишлари керакки, Ўзбекистон ҳукумати билан амалий, ўзаро бир-бирини ҳурмат қилиб, Ўзбекистон ички ишларига аралашмаслик тамойилига амал қилган ҳолда ҳамкорликни йўлга қўйишлари мақсадга мувофиқ бўлади", дея баён қилганди.\nХалқаро ташкилотнинг ўзи эса, Ўзбекистоннинг янги президенти этиб сайланишидан бор-йўғи беш кун ўтиб, ўтган йил декабрь ойида Шавкат Мирзиёевга мактуб йўллаган.\nУндан мамлакатдаги "инсон ҳуқуқлари билан боғлиқ абгор аҳволни яхшилаш йўлида аниқ қадамлар қўйиши лозим"лигини айтган.\nБу халқаро инсон ҳақларини сақлаш ташкилоти наздида Шавкат Мирзиёев ва унинг маъмурияти келаси 5 йил ичида:\n-Сиёсий маҳбусларни озод этиши\n-Бирлашган Миллатлар Ташкилотининг масъул идоралари билан ҳамкорлик қилиши\n-Қийноқларга чек қўйиши\n-Матбуотга қўйилган чекловларни бекор қилиши\n-Фуқаровий Жамиятларни ўз холига қўйиши\n-Диний эътиқод эркинлигини таъминлаши\n-Жинсий озчиликларга қарши дискриминация ҳолларига чек қўйиши\n-Мажбурий меҳнатга якун ясаши\n-Андижон қирғини юзасидан мустақил терговга изн бериши лозимлигини таъкидлаган.\nХудди шу талаблари сирасида "Бирлашган Миллатлар Ташкилотининг инсон ҳақлари бўйича 14 экспертининг узоқ йиллик сўровлари қондирилиши, уларнинг мамлакатга киришларига изн берилиши керак"лигини тилга олган.\nБошқа инсон ҳақларини сақлаш ташкилотлари қаторида Халқаро Қизил Хоч Ташкилотининг ҳам Ўзбекистонда нормал фаолият юритиши, ҳибсхоналардаги шарт-шароитни кузатиб боришларига имкон берилиши кераклигини айтган.\nМаҳаллий ва Ўзбекистонда ўз фаолиятларига якун ясашга мажбур бўлганлари дохил халқаро оммавий-ахборот воситаларини расман қайддан ўтишларига рухсат бериш ва чет эллик журналистларга аккредитация бериш билан ҳам мамлакатда ростмана матбуот эркинлигини таъминлашга ундаган.\nМактубининг сўнггида "айни масалаларни муҳокама этиб олиш учун Шавкат Мирзиёев ва унинг ҳукумати тадқиқотчиси дохил ўз ходимларининг Ўзбекистонга сафар қилишларига изн бериши лозим"лигини ҳам айтган.\nМуваққат президент экан, Бош вазир Шавкат Мирзиёев ўтган йил октябр ойида Ўзбекистон суд-ҳуқуқ тизими фаолиятига боғлиқ янги фармонни имзолаган.\nЎзбекистон оммавий-ахборот воситалари 21 октябрь кунги фармон суд-ҳуқуқ тизимини ислоҳ қилиш, фуқароларнинг ҳуқуқ ва эркинликларини ҳимоя қилишни кучайтириш мақсадини кўзлагани ҳақида хабар беришган.\nАйни шу фармонни имзолаши арафасида Либерал-демократик партиянинг қурултойида Шавкат Мирзиёев мамлакатдаги суд-ҳуқуқ тизими, ҳуқуқни муҳофаза қилиш идора ва ташкилотларининг фаолиятини танқид қилган.\nУ суд-ҳуқуқ тизимини тубдан ислоҳ қилиш, адвокатуранинг роли ва ўрнини кучайтириш, шунингдек, жиноят ишларини қўшимча терговга қайтариш амалиётидан воз кечишни таклиф қилган.\nБундан аввал Ўзбекистон Сенати жаноб Мирзиёевнинг таклифи билан амнистия тўғрисидаги қонунни қабул қилган.\nМирзиёевнинг президент вазифасини бажарувчи сифатида имзолаган илк қонунларидан бири ички ишлар идоралари тўғрисидаги қонун бўлган.\nУ, шунингдек, парламентнинг қуйи палатасига коррупцияга қарши кураш тўғрисидаги қонунни қабул қилишни таклиф этган.\nШавкат Мирзиёевнинг ижтимоий-иқтисодий соҳадаги илк қадамлари ва қонунчилик ташаббуслари мамлакатда ўзгаришларнинг муқаррар экани ҳақидаги умидларни уйғотган.\nАммо танқидчилар унинг фаолиятига ҳақиқий баҳони президент сайловларидан кейингина бериш мумкинлигини айтишганди.


Исроилда рус мафияси сардорига бир қанча...\nҚуддусда прокуратураИсроилдаги рус мафиясининг етакчиси деб атаган Михаил Танскийни товламачиликда, одам ўғирлашда ва бошқа бир қатор жиноятларда айблаган. Бу ҳақда newsru.co.il хабар бермоқда.\nIsraelinfo ёзишича, ҳуқуқни муҳофаза қилиш органлари ходимлари 38 ёшли Танскийни 2021 йилнинг ёзида ҳибсга олишга уринган. Таъкидланишича, у Aшдодда Украинадан ёлланган жангариларни таклиф қилиб, тўқнашув уюштирган. Aммо жиноятчига қарши кўрсатма беришга журъат этадиган гувоҳни топишнинг иложи бўлмагани боис, полиция фақат Танскийни Aшдоддан қувиб чиқаришга эришди.\nжиноят Исроил прокуратура мафия


ТИВ Ўзбекистон фуқароларига Ҳиндистоннинг Бихар штатига бормасликни тавсия қилмоқда\n14:26 / 17.06.2019 30268\nТашқи ишлар вазирлиги Ҳиндистондаги Ўзбекистон фуқароларига имкон қадар Бихар штатига ташриф буюрмаслик ва эҳтиёт чораларини кўришни тавсия этди. Ўзбекистоннинг Деҳли шаҳридаги элчихонаси маълумотларига кўра, Бихар штати аҳолиси зич жойлашган ҳудудларида ўткир энцефалит синдроми тарқалмоқда.\nРасмий маълумотларга кўра, қурбонлар сони 80 кишидан ортиқ бўлиб, асосан болалардан иборат. Маҳаллий ҳокимият органлари касаллик тарқалишини бартараф этиш бўйича чоралар кўрмоқда.\nTimes of India газетасининг ёзишича, ўткир энцефалит синдроми тарқалишига юқори ҳарорат ва намлик сабаб бўлган.\nОкруг ҳукуматининг хабарига кўра, яна 108 нафар бола маҳаллий касалхоналарда даволанмоқда.\nБихарда кейинги бир неча ҳафта давомида мавсум учун ноодатий жазирама сақланиб турибди – симоб устунлари кун давомида 40 даражадан пастга тушмаяпти. Нью-Деҳлида эса 10 июнь куни ҳарорат 50 даражага етди, бу мамлакат пойтахти тарихидаги энг юқори кўрсаткичдир.\nҲиндистонда оломон товусларни ўлдирган эркакни уриб ўлдирди\nҲиндистонда момақалдироқ вақтида 8 бола ҳалок бўлди\nЎзбекистон ва Ҳиндистон терроризмни молиялаштиришга қарши курашиш борасида фикр алмашди


“Ёз – 2016” спорт мусобақалари Бухоро вилоятининг барча туман ва шаҳарларида катта тайёргарлик ва кўтаринки кайфият билан ўтказилмоқда.\nТошкент вилояти Бўстонлиқ туманидаги «Қуёшли» болалар оромгоҳида билимлар беллашувининг республика босқичи ғолибларини тантанали тақдирлаш ва «Интеллектуал ривожлантириш» оромгоҳининг очилиш маросими бўлиб ўтди.\n“Баркамол авлод” Республика болалар бадиий ижодиёт маркази ёшларни миллий ва умуминсоний қадриятларга ҳурмат руҳида вояга етказиш, касб-ҳунарларнинг бошланғич сир-асрорларини ўргатишда салмоқли ҳисса қўшаётир.\nЁш истеъдодлар сараланди\nНавоийда болалар мусиқа ва санъат мактаблари ўқувчилари ўртасида “Академик ва эстрада ижрочилиги” танловининг республика босқичи бўлиб ўтди.\nТошкент вилояти педагоглари ўртасида ўтказилган “Мустақиллик йилларида таълимда эришилган ютуқлар” мавзусидаги иншолар кўрик-танлови ғолиб ва совриндорлари тақдирланди.


Манзилингиз:Муслимаат»Бекажон»Саломатлик»Боланинг тери ва тана парвариши\nBy Muslimaat on\t May 1, 2014 Саломатлик\nОнахонларимиз гўдакнинг ҳали чиллалик чоғиданоқ жисмоний тарбиясига аҳамият берганлар. Қандай қилиб дейсизми? Эшитинг: боланинг ўнг қўли чап оёғига, чап оёғи эса аксинча қилиб бир-бирига текизилади, аввал биринчи қўлидан тутиб, кейин иккинчи томон қўлидан кўтариб, секин силкинади. Бу нарса унинг мушак ва пайлари чиниқиши, мустаҳкамлиги учун қилинади. Биз айтаётган ишлар қўполлик бўлиб туйилиши табиий, чунки менинг ўзим ҳам қизимни энага хотин шунақа қилганларида қўрқиб кетган эдим. Аммо кўпни кўрган онахонлар болага зарар беришмайди-ку, деб чидаб турар эдим, кейинроқ боланинг педиатри – ёши каттароқ шифокор уни текшириб, худди шу амалиётларни қилинган-қилинмаганини сўраганларида, «Қари билганни пари билмас»лигига ишондим.\nЯна аҳамиятли ишлардан биттаси – боланинг кўкрак безлари парвариши. Бола қиз-ўғил бўлишидан қатъий назар, унинг ҳомилалик чоғидаги гормонал ўзгаришлари сабаб, сут безларига маълум моддалар йиғилади. Агар улар чиқариб ташланмаса, безга айланиши, ўша танада қолиб кетган гормонлар бола катта бўлгандан кейин унинг жисмидан ёмон ҳид келишига сабаб бўлар экан! Бунинг олдини олиш учун тоза дока олиб, боланинг кўкраги иккита бармоқда сиқилади, тўғри, бу оғриқли бўлганидан чақалоқ йиғлайди, лекин бундан қўрқмаслик, орадан бир неча кун ўтказиб, бу ишни икки-уч марта қайтариш керак бўлади.\nБола ҳар куни маълум вақтда қўл-оёқчаларини эркин қимирлатиб ўйнаши учун уни йўргакдан чиқарилади. Лекин эсда тутинг, болани доимий эркин қўйиш, унинг суяклари шакли нотўғри бўлиб қотиб қолишига сабаб бўлиши мумкин, шунинг учун улар текис ва маҳкам боғлаб, йўргакланиши шарт!


КОМПЮТЕР ЎЙИНЛАРИ МАНҚУРТЛИК ВОСИТАСИ. — Zamaxshariy.uz\nКОМПЮТЕР ЎЙИНЛАРИ МАНҚУРТЛИК ВОСИТАСИ.\nОта-она фарзандини бу борада назоратсиз қолдирмаслиги даркор. Чунки назорат билан эҳтиёт қилинмаган болалар, интернет кафеларда, шахсий компьютерларида турли хилдаги жангари компьютер ўйинлари билан машғул бўладилар. Зарари шундаки, бу ўйинларда кўрсатилаётган хунрезликлардан қайтарувчи бирор қонун ҳимояси йўқ. Вахшийликларни кўрган боланинг қалби қотиб, қалбида бузғунчилик ва вайронагарчиликни ўзи ҳам қилгиси келиб қолиши мумкин. Бу ўйинлар таъсири остида жиноий иш қилиб қўйса ҳаётининг қолган қисми панжара ортида ўтади.\nМустақил Ўзбекистонда кафолатланган тинчлик неьматини, осойишталикни асраб авайлашимиз керак. Шу юртда яшовчи ҳар бир ёш-у қари бу ишга ўзини дахлдор билишлиги лозим.\nМутахассислар тадқиқотлар натижасида компьютер ўйинларининг зараларини қуйидагича келтиришади:\nа) кишининг вақтини ўғирлайди;\nб) унда жаҳлдорлик ва жиззакилик иллатларини шакллантиради;\nв) тасаввури, хаёлот оламининг қашшоқлашишига сабаб бўлади;\nг) шапкўрликдан тортиб неврологик хасталикларгача барча касалликларни келтириб чиқаради.\nШу боис ҳам компьютер ўйинларини ўйнашда вақт ҳамда ёшга оид айрим ўринли чекловларни жорий этиш мақсадга мувофиқдир. Хусусан, 8-10 яшар болакайнинг қонли “отишма”ёки ўз ёшига тўғри келмайдиган бирор бошқа ўйиннни берилиб ўйнаётганлигига бефарқ қараб бўлмайди. Аммо бундай вазиятда қатъий таъқиқлар орқали ҳам бирор натижага эришиш мушкул. Энг маъқули– нобоп ўйинни кичик геймерга мосроқ бўлган бошқа бирор ўйин билан алмаштиришдир. Бунда сиз болакайга қизиқарли саргузаштларга бой бўлган квест ёки стратегик компьютер ўйинларини тақдим этишингиз мумкин.\nИнтернет-кафеларда муомала маданияти аллақачон йўқолиб улгурган. Ачинарлиси, бу ерда ҳуморбосди ўйинлар ўйналавергани боис, шунга яраша сўзлашув, яъни ҳақоратомуз сўзлар ишлатилади. Мана улардан айримлари: “сеними, тўхтаб тур, қонингни ичаман ҳали”, “мен отган ўқдан ҳеч ким тирик чиқолмаган”, “шунчасини ўлдирдим”, “шу оддий ўғирликни ҳам эплолмадинг-а”, шунга ўҳшаш гаплар, хуллас, бу гапларнинг адоғи йўқ. Болалар буларни жуда ҳиссиз ва бепарволик билан айтишади.\nЁшларнинг яратилган имкониятлардан тўғри фойдаланмасликларига сабаб-бизнингча, ота-оналар фарзандларига кўп вақт ажратмаётганлигида ва болаларда интернетдан фойдаланиш маданияти шаклланмаганидадир. Хўш, бу каби салбий ҳолатларнинг олдини олиш чораси қаерда?\nТиббиётда ҳар қандай касалнинг олдини олиш учун, энг аввало, инсон организмида ушбу касалликка қарши иммунитет ҳосилқилиш кераклиги айтилади. “Оммавий маданият”, турли хил ахборот хуружи ва маънавий таҳдидларга қарши эса ёш-авлоднинг онгида мафкуравий иммунитетни шакллантириш орқали курашишимиз лозим.\nPrevious Post:ИСЛОМ ДИНИМИЗНИНГ ФАЗИЛАТИ.\nNext Post:ҲАЛОЛ САВДО – БАРАКА ОМИЛИ


Тожикистонда қолиб кетган афғон учувчилари масаласи АҚШ Конгрессида муҳокама қилинди\n27 октябр 2021, Тошкент вақти: 02:36\nU.S. – U.S. Secretary of Defense Lloyd Austin speaks during a media briefing at the Pentagon, in Washington, February 19, 2021\nАҚШ мудофаа вазири Ллойд Остин Тожикистонда АҚШга ёки учинчи давлатга жўнатишларини кутиб қолган афғон учувчилари ва ҳарбий хизматчилари тақдиридан хавотир билдирди. Орасида ҳадемай кўзи ёрийдиган ҳомиладор аёл ҳам бўлган бу учувчилар америкаликларнинг шогирдлари бўлиб ҳисобланишади.\nТолибон Афғонистонда ҳокимиятни эгаллаб олганидан сўнг 143 нафар афғонистонлик учувчи ва ҳарбий Тожикистонга учиб келган. Улар маҳаллий университет ётоқхонасига жойлаштирилган, сўнгра Тожикистоннинг тоғли жойдаги санаторийларидан бирига кўчирилган.\nЛлойд Остин бу ҳақда 28 сентябрь куни АҚШ Конгресси қуролли кучлар қўмитасида бўлиб ўтган тингловлар чоғида маълум қилган. Тожик ҳукумати хавфсизлик нуқтаи назаридан изоҳ беришдан тийилмоқда, дея хабар қилди Озодликнинг тожик хизмати.\nЎтган ҳафта Reuters агентлиги, ушбу учувчилардан айримларининг сўзларига таянган ҳолда, мазкур ҳарбий хизматчиларнинг барчаси тоғ санаторийсида сақланаётгани ва улар ўз келажагидан хавотир олишаётгани ҳақида ёзган.\nПентагон раҳбарининг нутқига изоҳ бераркан, Республикачилар партияси вакили бўлмиш депутат Остин Скотт Тожикистондан учувчиларни олиб чиқиб кетиш пайсалга солинаётганидан норозилигини билдирган: “Тожикистонда бир учувчи аёл ҳам бор, у ҳомиладор бўлиб, туғадиган вақти яқинлашиб қолган. Биз унинг Тожикистон чиқиб кетишига ёрдам беришимиз керак”, деган Скотт. Бунга жавобан Ллойд Остин масалани ўрганиб, Давлат департаментига ечим таклиф қилишини айтган.\nТолибон собиқ ҳукумат билан ишлаган ҳарбийлар хизмат жойларига қайтиши мумкинлиги ва улар ҳаётига ҳеч нима хавф солмаётганини эълон қилган эди. Бироқ толибларнинг бу каби баёнотларига ишончсизлик жуда юқори.\nТожикистонда юрган афғонистонлик айрим ҳарбийлар Канададан бошпана сўраганлар.


— Ҳозир қўлингни ушласам, нима қиласан?\n— Бобомни чақираман.\n— Кутилмаганда юзингдан бўса олсам-чи?\n— Нега энди «Бобомни чақираман», «Бобомни чақираман» деяверасан?\n— Чунки бобомнинг иккала қулоғиям кар.\n#Севишганлар #Қариялар #Учрашув\nЁши 90 дан ошган кампир ўзи тенги онахонга:\n— Хойнахой, мен кучли гипнозчи бўлсам керак.\n— Вой, қариганда бу гапни қаердан олдинг?\n— Айтсам ишонмайсан. Автобусдами, Маршруткага чиқиб, ўтирган ёш йигитга бир марта қарасам, тамом, дарров ухлаб қолади...\n#Ёшлар #Қариялар #Транспортда


ДНК кодидаги «хатолар» тамакига тобеликни келтириб чиқарар экан - XABARDOR.UZ\nПариждаги Пастер Институти ходимлари тадқиқотлар давомида CHRNA5 генлари мутациясини аниқлашди ва уни 5SNP дея номлашди. ДНК кодидаги айнан шу «хатолар» инсонларнинг тамакига тобелигига таъсир кўрсатади, дейилади «Ортодокс» тиббий порталида.\nОлимларнинг сўзларига кўра, чекишга тобелик психологик эмас, генетик табиатга эга.\nТадқиқотчилар сичқонлар иштирокида тажриба ўтказишган. Мутахассислар кемирувчилар танасига CHRNA5 генини киритишган. Сичқонлар жойлашган катакка тамаки тутуни йўлланган. Маълум бўлишича, фақат CHRNA гени киритилган сичқонлардагина никотинга тобелик пайдо бўлган. Қолган сичқонлар тутунга реакция билдирмаган ёки уларда тобелик дефект генли сичқонларга қараганда кўпроқ вақт ўтгачгина қайд этилган.\nТадқиқотчиларнинг таъкидлашича, кейинги босқичда улар одамлар учун зарарли одатлардан халос бўлишга ёрдам берувчи препаратларни ўйлаб топишади. Гап фақат сигаретларда эмас, балки спиртли ичимликлар ва гиёҳванд моддалар ҳақида ҳам. Мазкур кашфиёт экспертларга CHRNA генида 5SNP мутациясини йўқ қилувчи дори воситаларини ишлаб чиқиш имконини беради. Натижада одамлар тамаки, гиёҳванд моддалар ва спиртли ичимликларга тобеликдан қутулишади.


Роҳат Алиевга 20 йил берилди\n19 май 2021, Тошкент вақти: 01:27\nОлмаотада Қозоғистон президенти Нурсултон Назарбоевнинг собиқ тўнғич куёви Роҳат Алиев ва у етакчиси бўлгани айтилаётган уюшган жиноий гуруҳ аъзолари устидан суд жараёни якунланди.\nСудга тортилган 24 кишининг 67 томдан иборат иши суд томонидан икки ой давомида кўриб чиқилиб, 15 январь куни айбланувчилар устидан ҳукм ўқилди. Суд раиси ҳукмни 6 соатдан ошиқ вақт давомида ўқиб эшиттирди.\nСуд ҳукмига кўра, Р.Алиев бутун мол-мулкини мусодара қилиш ва жазони қаттиқ тартибли колонияда ўташ шарти билан 20 йилга озодликдан маҳрум этилди.\n“Жазо муддати у қамоққа олингандан бошланади. Шунингдек, Р.Алиев молия полицияси ва миллий хавфсизлик генерал майори унвонлари, давлат мукофотлари, фавқулодда ва мухтор элчи дипломатик рангидан маҳрум этилади. У озодликка чиққандан сўнг давлат идораларида ва 3 йилгача банкда ишлаш ҳуқуқидан маҳрум қилинади”,- деди ҳукмни ўқиб эшиттирган суд раиси.\nШунингдек, суд Р.Алиевнинг жиноий шерикларига 1 йилдан 18 йилгача муддатга қамоқ жазоси белгилади. У билан шерикликда айбланган икки киши эса оқланиб, суд залидан озодликка чиқарилди.\nР.Алиев Венада қочқинликда бўлган пайтда унинг розилигисиз рафиқаси билан ажрим расмийлаштирилиб, асосий мол-мулки турмуш ўртоғи, президентнинг тўнғич қизи Дариға Назарбоева номига ўтказилган.\nКузатувчилар президентнинг собиқ куёвига жуда кўп ҳолатлар бўйича айблов эълон қилинганига қарамай, унга нисбатан енгил жазо берилганини таъкидламоқда.\n“Менимча, Роҳат Алиевга берилган жазо ўта юмшоқ. У Қозоғистон қонунчилигида мавжуд энг оғир жазони олиши керак эди, деб ўйлайман”,- дейди сиёсатчи Маржон Аспандиёрова.\nР.Алиев ва шерикларига Қозоғистондаги энг йирик банклардан бири ҳисобланмиш “Нурбанк”нинг икки собиқ раҳбарини ўғирлаш, уларни қийноққа солиш, қотиллик ва йирик иқтисодий жиноятлар содир этганлик айблови қўйилган эди.\nР.Алиев айни пайтда Австрия пойтахти Венада яшаётгани ҳамда унинг уюшган жиноий гуруҳдаги аксар шериклари мамлакат ташқарисида бўлгани боис, улар устидан суд сиртдан ўтказилди. Ҳукм ўқиб эшиттирилган бўлса-да, жорий йилнинг 23 январь куни Р.Алиев ва унинг яна ўнга яқин шериги устидан мамлакатда тўнтариш уюштиришга уриниш ва давлат сирларини ошкор этиш айбловлари билан ёпиқ тарзда яна бир суд жараёни бошланади.


Тўйга тўёна билан… – Сурхон тонги\nБош саҳифа / Жамият / Тўйга тўёна билан…\nАвгуст 30, 2018\tЖамият Изоҳ қолдириш 851 Кўрилди\nШўрчи туманининг “Дўстлик” ҳамда “Тўла” маҳаллаларида иккита хусусий мактабгача таълим муассасаси фойдала-нишга топширилди.\n200 ўринли ушбу муассасаларда тарбияланувчилар учун барча шароитлар яратилиб, бунинг учун 5 миллиард 300 миллион сўмга яқин маблағ сарфланди. Хоналар миллий қадриятларимизни акс эттирувчи ўқув методик жиҳозлар, ўйинчоқлар, бадиий адабиётлар билан таъминланган. Ёзги айвонча, бассейн ва замонавий ўйин майдончалари худди болаларнинг орзусидагидек кўзни қувнатади. Муассасаларда малакали педагог ходимлар таълим тарбия ишларини ўзбек, рус ва инглиз тилларида олиб боришади.\nШўрчиликлар байрамга яна бир туҳфа тайёрлашган. У ҳам бўлса туман марказида барпо этилган “Dalvarzin Med Sistems” масъулияти чекланган жамиятига қарашли клиникадир. Куни кеча ушбу замонавий тиббиёт муассасасининг очилиш маросими бўлиб ўтди. Ушбу клиникада йўлга қўйилган замонавий тиббий лаборатория, ультра товушли текширув, жарроҳлик амалиётлари, кенг профилли врачлар кўриги, физиотерапия ҳамда стационар даволаниш хизматлари, хориждан келтирилган замонавий тиббиёт ускуналари ор- қали аҳолига сифатли тиббий хизмат кўрсатилади.\nОлдинги Туризм – иқтисодий баркамоллик омили


Любинко Друлович Сербия билан мундиалга чиққани ва ўзбек футболидаги асосий муаммо ҳақида нима деганини биласизми? » Ўзбекистон янгиликлари – Zamin.uz\n, 02 2021, 20:10\nЛюбинко Друлович Сербия билан мундиалга чиққани ва ўзбек футболидаги асосий муаммо ҳақида нима деганини биласизми?\n24 ноя, 22:35 1 298 Спорт\nЯқинда Сербия миллий терма жамоаси орзусига эришиб, 2022 йили Қатар мамлакатида ўтказиладиган жаҳон чемпионати йўлланмасини қўлга киритди ва бахтли терма жамоалар қаторидан жой олди.\nБиз учун қизиғи шундаки, ушбу терма жамоада илгари Ўзбекистон олимпия терма жамоасига устозлик қилган Любинко Друлович ишлаяпти. Шу боис у ҳам энди бахтли мураббийлардан бирига айланди.\nЁдингизда бўлса, Друлович олимпия терма жамоамиз билан Олимпиада мусобақасига чиқа олмаганди. Аммо энди у Сербия терма жамоаси билан Қатардаги мундиал иштирокчисига айлангани Любинконинг фаолиятида янги саҳифа очиши аниқ. Куни кеча Sports.uz мухбири Друлович билан суҳбатлашди.\n- Аввало, сизни ва Сербия терма жамоасини жаҳон чемпионатига чиққанинглар билан табриклайман. Бу ишни қандай уддаладинглар?\n- Табригингиз учун каттакон раҳмат. Сербия учун бу ростдан ҳам жуда қадрли ютуқ. Европанинг энг яхши 10 жамоаси орасида жаҳон чемпионати йўлланмасини қўлга киритиш албатта биз учун ўта муҳим ғалаба ҳисобланади. Биз биринчи ўйиндан то охирги ўйингача ўзимизнинг энг кучли тарафларимизни намойиш этишга ҳаракат қилдик. Айниқса, Лиссабонда Португалияга қарши сўнгги беллашувда жамоамиз ўзининг энг чиройли ўйинларидан бирини намойиш эта олди ва тарихга кирди.\n- Сербия терма жамоасида қачондан иш бошладингиз ва у ердаги асосий вазифангиз нимадан иборат?\n- Мен Сербия миллий терма жамоасидаги ишимни август ойида бошлаганман. Мени миллий жамоа бош мураббийи – Драган Стойкович ёрдамчи мураббийликка таклиф қилди. Драган Стойкович кўплаб нашрларнинг талқинига кўра, Сербия тарихидаги энг зўр футболчи сифатида қаралади. Мен эса август ойида ушбу таклифни қабул қилганман. Катта мамнуният билан ёрдамчи мураббий сифатида ўз фаолиятимни бошладим.\n- Тўғриси, Сербия терма жамоаси бош мураббий масаласида бизда иккита вариант бор эди...\n- Бундан олдин ҳам таъкидлаб ўтганимдек, бу миллий терма жамоа тарихидаги энг кучли футболчиларидан бири. Унда доимий тарзда етакчилик хусусияти бор. Унда катта харизма ҳам бор деб айта оламан. Футболчи бўлган даврида ўзини ҳақиқий сардорлардек тута оларди. Бугунги кунда эса мураббий. Терма жамоанинг ғалабасидаги энг катта ҳисса айнан Драган Стойкович зиммасига тўғри келади деб ҳисоблайман.\n- Сербия ҳал қилувчи ўйинда Португалияни мағлуб этди. Сиз у ерда кўп йиллар давомида тўп сургансиз ва миллий жамоасини яхши биласиз. Демак, сиз рақибни қандай енгишни билгансиз?!\n- Биз жуда яхши ўйин намойиш этдик. Португалия билан баҳсда статистиканинг ҳар бир қисмида рақибдан устун келдик ва ҳақли равишда ғалабага эришдик деб ўйлайман. 14 ноябрь Сербия футболи тарихига катта, олтин харфлар билан ёзиб қолдириладиган бўлди.\n- Сербия президенти терма жамоанинг жаҳон чемпионатига чиққани муносабати билан футболчиларга бир миллион евродан бонус берибди. Аммо ўйинчилар бу пулларни касал болаларга берганини эшитдим. Бу ростми ва нима учун?\n- Ҳа, айтиб ўтган гапингиз тўғри. Президент жамоа аъзоларига катта совғаларни тақдим этди. Лекин футболчилар ушбу маблағни тўлиқлигича Сербиянинг касалхоналарида ётган болаларга сарфлашни, хайрия қилишни афзал кўришди. Ўйлайманки, бу миллий жамоа ҳисобидан ушбу болажонларга катта совға ва хайрия бўлди.\n- Сиз бизга ҳам жаҳон чемпионатига қандай боришни ўргатинг! Чунки Ўзбекистонга бу борада сира омад кулиб боқмаяпти. Бу вазиятда нима деб ўйлайсиз?\n- Биласизми, миллий жамоага келганимда бу ерда катта ўзгаришлар жараёни бошланганди. Бутун таркиб алмаштириб юборилди. Янги жамоада ажойиб муҳит ҳукмронлик қилмоқда. Шу томонлама жамоа руҳий ва жисмоний жиҳатдан барча курашга тайёр. Шунинг учун ишимизда сифат кўзга ташланмоқда. Айнан мана шу сифатлар сабаб биз ажойиб бўлган натижага эриша олдик.\n- Ўзбек футболидаги асосий муаммо сифатида нимани айтган бўлардингиз?\n- Мен Ўзбекистонда бир қатор иқтидорли футболчилар борлигини биламан. Олимпия терма жамоасини бошқарган давримдан буён у ерда қандай салоҳиятли футболчилар борлиги ҳақида яхши маълумотга эгаман. Ҳозир ўша футболчиларнинг кўпчилиги асосий жамоада ўйнаяпти. Улар учун мен жуда хурсандман. Улар ўзбек футболининг равнақи учун ўз ҳиссаларини қўша олишяпти. Ўзбек футболини ривожлантириш учун менинг назаримда яхлит база – яъни, миллий жамоалар базасини шакллантириш керак. Алоҳида бир спорт маркази қуриш керак, миллий жамоалар учун. Миллат жамоасининг ривожланишида келажакка катта ёрдам берган бўларди. Асосий база мавжуд бўлмас экан, назаримда у қадар катта ўсиш бўлмайди.\n- Қатардаги жаҳон чемпионатига тайёргарлик режаси қай тариқа амалга оширилади?\n- Энди бизда бир йил жаҳон чемпионатига жиддий тайёргарлик кўриш учун вақт бор. Бунинг учун ўртоқлик ўйинлари, миллатлар лигаси ва назорат ўйинлари орқали имкон қадар тайёрланамиз. Ишонаманки, Қатардаги жаҳон чемпионатига биз ҳақиқий кучли жамоа сифатида катта натижаларни кўзлаб бора оламиз. Ўзбекистондаги барчага саломларимни етказасиз, айниқса, менинг дўстларимга.\nЛюбинко Друлович Ўзбекистон ОТЖдан кетди 30 янв, 13:40\nЭртага Любинко Друлович иштирокида матбуот анжумани ўтказилади 29 янв, 18:46\nЛюбинко Друлович U-23 ОЧ, футболчи ва мураббийликдаги ютуқлари ҳамда Ўзбекистон U-23 билан муваффаққиятга эришмоқчилиги ҳақида 11 янв, 21:16\nЛюбинко Друлович Ўзбекистон олимпия терма жамоасига бош мураббий этиб тайинланди 23 янв, 18:53\nЎзбекистон олимпия терма жамоасини қайси хорижлик мураббий бошқариши аниқ бўлди 16 янв, 20:10\nЎзбекистон олимпия терма жамоасини бошқарадиган хорижлик мураббий деярли аниқ бўлди 23 дек, 14:17


Ҳисоб-китобларнинг клиринг тизимига тузатишлар киритилди | NORMA.UZ\nМарказий банк Бошқарувининг қарори (рўйхат рақами 2570-1, 28.09.2020 й.) билан “Ўзбекистон Республикаси Марказий банкининг ҳисоб-китоблар клиринг тизими тўғрисида”ги Низомга ўзгартириш ва қўшимчалар киритилди.\nҲужжат "Ўзбекистон Республикасининг Марказий банки тўғрисида"ги ва "Тўловлар ва тўлов тизимлари тўғрисида"ги қонунларига мувофиқ қабул қилинган.\nЎзбекистон Республикаси Марказий банкининг ҳисоб-китоблар клиринг тизими тўғрисидаги низомга қуйидагиларни назарда тутувчи тузатишлар киритилди:\nКлиринг тизими иштирокчиларининг мажбуриятларини кенгайтириш;\nКлиринг тизимига уланиш шартлари ва хизматларни етказиб берувчиларнинг ўзаро ҳамкорлиги;\nКлиринг тизимида тўловлар узлуксизлигини таъминлаш мақсадида вакиллик ҳисобварақларидаги ликвидликка доир талабларни бажармаганлик учун тижорат банкларига нисбатан чеклов чоралари;\nКлиринг тизимида тўловларни амалга оширишда шакллантириладиган электрон тўлов ҳужжатининг мажбурий реквизитлари.\nТўлов хизматларини етказиб берувчиларнинг жавобгарлиги кучайтирилди. Хусусан, улар фақат фойдаланувчи аризасида кўрсатилган хизматларни тақдим этишлари шарт. Етказиб берувчи электрон тўлов ҳужжатида реквизитларнинг тўлиқ акс эттирилганлиги учун жавобгар бўлади. Бундан ташқари, реквизитлар ва фойдаланувчининг талабларига ўзгартиришлар киритиш мумкин эмас.\nШу билан бирга ҳисоб-китобларнинг якунини чиқариш учун вакиллик ҳисобварағининг ликвидлигини таъминлаш зарур.


она – .:: Xadicha.uz\nСен ота-онангга қандай яхшилик қила оласан?\nSeptember 20, 2019\tLeave a comment 75 Views\nЭй фарзанд, атрофингга қара ва ота-оналарнинг ўз фарзандларига қилган ишларини фикр қил. Ана шунда ота-онанг сени тарбиялаш ва сени касаллардан даволатишда бошларидан кечирган қийинчиликларни билиб оласан. Онанг сени тўққиз ой қорнида кўтарган вақтида қанча-қанча оғриқларни тортди. Ва қанча-қанча машаққатларни бошидан ўтказди. Сени эмизиш, сени ювиб тараш, иссиқ-совуқдан сени ҳимоя қилишда у бечора кўп кеча ва кундузларни қийинчиликда ўтказди. Сен улғайгач, ...\nOctober 18, 2018\tLeave a comment 334 Views\nОқшом. Дастурхон атрофида оиланинг ҳамма аъзолари жамулжам. Ҳамма иштаҳа билан дастурхон устидаги таомни тановул қилади. Уйнинг тўрида телевизор. Унда чет элнинг бизнинг қадриятларимизга тўғри келмайдиган аллақандай сериали намойиш қилиняпти. Сериалнинг баъзи саҳналарини кўриб баъзиларнинг юзи қизаради. Баъзиларга эса бунинг аҳамияти йўқ. Қизиғи сериал тугаши билан бошқаси бошланади. Айниқса хонадон ҳонимлари сериалларсиз ҳаётларидан маъно қочадигандай орзиқиб кутишади. Ўзларининг ташвишлари оздай сериал ...


Тинч, фаровон ва хотиржам ҳаётимиз кафолати\nҲарбий 14 январ 2021 96\nПойтахтимиздаги “Халқлар дўстлиги” санъат саройида Ўзбекистон Республикаси Қуролли Кучлари ташкил этилганининг 29 йиллиги ҳамда Ватан ҳимоячилари кунига бағишланган тантанали байрам тадбири бўлиб ўтди.\n...Кун пешиндан оққан. Санъат саройи олдидаги сайилгоҳ марказида ўрнатилган байроғимиз баланд ва мағрур ҳилпираб турибди. Унинг атрофи эса юртдошларимиз билан ҳар қачонгидан ҳам гавжум. Бир-неча кундирки сайилгоҳда ҳарбий техникалар, қурол-аслаҳалар намойиши бўлиб ўтмоқда. Ўғил-қизлар ота-оналари билан уларни томоша қилиб, қалбида ватанпарварлик ҳисси жўш уради.\nҚудратли ҳарбий техникадан тушиб келган йигитча билан суҳбатлашиб қолдик. Жамолиддин Абдужаббаров Чилонзор туманидаги 173-умумтаълим мактабининг 6-синфида ўқир экан.\n– Тадбиркор бўлмоқчи эдим. Лекин ҳозир фикрим ўзгарди. Энди ҳарбий бўламан, – деди у. – Аскарлар жуда қатъиятли бўлиш билан бирга одобли, хушмуомала экан. Тартибли, озода кийиниши, виқор билан юриши менда ҳавас уйғотди. Улар кучли ва соғлом. Бир аскар акамиз мени мана бу машинага ўтқазиб, уни қандай бошқариш, қандай мақсадларда фойдаланиш ҳақида эринмай тушунтирди. Унга ҳавас қилдим. Мен ҳам Президентимиз, ота-онам орзу қилган йигит бўлиб, Ватанимга хизмат қиламан.\n“Халқлар дўстлиги” санъат саройи байрамона безатилган. Муҳташам залга бирин-кетин ҳарбий хизматчилар, курсантлар, уларнинг ота-оналари, Қуролли Кучлар фахрийлари, сенаторлар, депутатлар, ҳукумат аъзолари, ҳуқуқ-тартибот органлари ходимлари, дипломатик корпус ва халқаро ташкилотлар, кенг жамоатчилик вакиллари кириб келди.\nЎзбекистон Республикаси Президенти, Қуролли Кучлар Олий Бош Қўмондони Шавкат Мирзиёевнинг Қуролли Кучларимиз ташкил этилганининг 29 йиллиги ва Ватан ҳимоячилари куни муносабати билан байрам табригини Ўзбекистон Республикаси мудофаа вазири, генерал-лейтенант Баҳодир Қурбонов ўқиб эшиттирди.\nТабрикда қайд этилганидек, миллий армиямиз ҳар қандай таҳдид ва хавф-хатарга қарши муносиб зарба бера оладиган эл-юрт таянчи ва суянчига, ёшлар ва ҳарбий хизматчиларни ватанпарварлик ва садоқат руҳида тарбиялашнинг муҳим институтига айланди.\nДарҳақиқат, Ўзбекистон мудофаа қудрати йилдан-йилга ошиб бормоқда. Бунда янги Мудофаа доктринаси қабул қилингани муҳим аҳамият касб этди. Кейинги 4 йилда мавжуд қурол-аслаҳа, ва техникалар янгиланиб, модернизация қилинди. Ҳарбий тузилмалар фаолияти, ҳарбий қисм ва муассасалар инфратузилмаси тубдан яхшиланди. Замонавий талабларга жавоб берадиган дала ўқув майдонлари барпо этилди.\nҲарбийларимиз, ҳуқуқ-тартибот органлари ходимлари ва уларнинг оила-аъзоларини ижтимоий қўллаб-қувватлашга ҳам алоҳида эътибор қаратилмоқда. Бу жиҳатлар уларни уй-жой билан таъминлаш, соғлиғини сақлаш, фарзандларини имтиёзли ўқитиш каби жиҳатларда намоён бўлади.\nМиллий армиямизни тубдан ислоҳ қилиш натижасида ҳарбий хизматчиларнинг нуфузи ортди. Кўча-кўйда ҳарбий либосдаги йигитларга янада ҳавас ва ҳурмат билан қарайдиган бўлдик. Қуролли Кучларимиз сафида Ватанга хизмат қилиш йигит-қизларимиз учун шон-шараф тимсолига айланди.\nҲуқуқ-тартибот органлари ходимларининг маънавий қиёфаси ҳам тубдан ўзгарган. Бугун улар армия ва халқ бирдамлиги йўлида астойдил хизмат қилмоқда. Буни уларнинг юз-кўзи, ҳатти-ҳаракати ва гап-сўзидан ҳам номоён бўлаётир.\n– Бу йилги байрам менга қўшалоқ қувонч олиб келди. Мудофаа вазирлиги миқёсида ўтказилган “Энг илғор мутахассис” кўрик-танловида “Энг яхши взвод командири” деб топилдим, – деди Мудофаа вазирлиги взвод командири, “Жасорат” медали соҳиби Муҳаммадсоли Дўстқулов. – Бу менга ўзгача ғурур бахш этиб, кейинги хизматларимда янада шижоатли бўлиш ва тинимсиз меҳнат қилишимда қанот бўлади. Қуролли Кучлар Олий Бош Қўмондони, Президентимиз Шавкат Мирзиёев томонидан мудофаа тизимида туб ўзгаришлар амалга оширилмоқда. Жумладан, бизга, оила аъзоларимизга кўплаб имтиёзлар жорий қилинди. Бу, ўз навбатида, профессионал армиямизнинг янада ривожланишига, янада мустаҳкам бўлиши учун муҳим омилдир.\nТантанали байрам тадбирида коронавирус пандемияси шароитида жонбозлик кўрсатган ҳарбий шифокор ва хизматчилар, ҳуқуқ-тартибот органлари, қутқарув хизмати ходимларининг машаққатли ва шарафли хизмати яна бир эътироф этилди. Ҳарбий оркестр, таниқли санъаткорлар томонидан Ватанни улуғловчи куй-қўшиқлар тақдим этилди.\nТадбирда Ўзбекистон Республикаси Олий Мажлиси Сенати Раиси Т.Норбоева, Қонунчилик палатаси Спикери Н.Исмоилов, Ўзбекистон Республикаси Бош вазири А.Арипов иштирок этди.\nШуни куни Мудофаа вазирлигида Президентимизнинг “Ўзбекистон Республикаси Қуролли Кучлари ташкил этилганининг 29 йиллиги ҳамда Ватан ҳимоячилари куни муносабати билан ҳарбий хизматчилар ва ҳуқуқни муҳофаза қилиш органлари ходимларидан бир гуруҳини мукофотлаш тўғрисида”ги Фармонига мувофиқ орден ва медаллар билан тақдирланган ҳарбий хизматчиларга мукофотларни тантанали топшириш маросими ҳам бўлиб ўтди.\n– Бугун мамлакатимизда ёшларнинг таълим-тарбия олиши учун барча шароитлар яратилмоқда. Уларни ватанпарварлик руҳида тарбиялашга алоҳида эътибор қаратилмоқда, – деди Чирчиқ олий танк қўмондонлик-муҳандислик билим юрти бошлиғи, “Содиқ хизматлари учун” медали соҳиби Фарҳоджон Ортиқов. –Чирчиқ олий танк қўмондонлик-муҳандислик билим юртида ҳам бу борада самарали тизим йўлга қўйилган. Жумладан, Амир Темур, Жалолиддин Мангуберди жанг санъати, уларнинг ноёб истеъдодини ёш авлодга таништиришни мақсад қилганмиз. Бугунги мукофот бизни янада фидойилик билан хизмат қилишга ундайди.\nТуққан ерда туғинг тик, дейди халқимиз. Бу гап замирида эгалик, шукроналик ва бахтиёрлик ҳисси мужассам. Зеро, она юртда яшаш шараф, бунда гўзал ва осойишта отган ҳар бир тонгни қарши олиш бахт.


Москвада 32 ёшли қирғизистонлик терроризмда айбланмоқда - uzpress\nМосквада 32 ёшли қирғизистонлик Талант Ўнуров терроризмда айбланмоқда. Маълумот Россия Тергов қўмитаси сайтида эълон қилинди.\nМаълумотга кўра Талант Ўнуровга қарши тергов якунланди ва унга «Электрон ва ахборот-телекоммуникация воситаларидан фойдаланган ҳолда терроризмни тарғиб қилиш» ва «террорчилик актини тайёрлаш» айбловлари қўйилди.\nТергов маълумотларига кўра, Қирғизистон фуқароси 2019-йилда Москвага келган ва бир ой давомида террористик ҳаракатни содир этиш учун шериклар қидирган. Қирғизистонда бўлганида у Россияда тақиқланган «Исломий давлат» ни тарғиб қилувчи видеороликларни ўзининг саҳифасига жойлаштирган.\nУ 2020-йилнинг октябрь ойида ҳибсга олинган.


Ўзбекистон Олий судига ҳужум уюштирилгани ростми? - - - www.Voydoda.com - Скачать новинки музыки 2018 бесплатно -\nЎзбекистон Олий судига ҳужум уюштирилгани ростми?\nАвтор: Ies_92uz / Дата: 18 Мар 2018 / Просмотров: 1007\nЎзбекистон Республикаси Олий суди раиси Козимжон Комилов 19 август куни номаълум манбаалар томонидан тарқатилган ёлғон хабарга нисбатан ўз муносабатини билдирди. Бу ҳақда Ўзбекистон Олий суди Матбуот хизмати хабар берди.\nМаълум бўлишича, 2017 йилнинг 16-17 август кунлари интернет тармоғида Ўзбекистон Олий суди биносига шу йилнинг 15 август куни ҳужум уюштирилгани ва бино босиб олингани ҳақида ёлғон хабарлар тарқатилган. “Фуқароларнинг кучли қичқириғи”, “ёпиқ дарвозаларнинг йиқитилиши”, “бузилган қулфлар”, “300-400 киши” ҳақидаги уйдирмалар аниқ маълумотни билмай туриб тарқатилган эди, деб ёзади Олий суд Матбуот хизмати.\nАслида, 2017 йилнинг 15 август куни соат 9.30 дан 21.00 га қадар Олий суд раиси томонидан фуқаролик, жиноий, маъмурий ва иқтисодий масалалар бўйича юз нафардан ортиқ фуқаролар қабули ташкил этилган эди.\nБундан ташқари фуқаролардан турли масалаларда 27 та ёзма ҳамда 72 та оғзаки мурожаат келиб тушган.\nОлий суд дарвозаси олдида кутиб турган бир неча фуқаролар ички ишлар ва суд ходимларини чалғитган ҳолда дарвозани очишган ва навбатсиз қабулга кириш учун суд биносига кирганлар.\nУлар бинога киришда қабул тартиби билан таништирилган бўлиб, уларнинг розилиги билан Суд раисидан ташқари ўринбосарлар ва Олий суд судьялари томонидан қабул қилинган.\n16 август куни эса Олий суд томонидан соат 9.30 дан 17.30 га қадар 60 нафар фуқаро қабул қилинган.\nОлий суд биносига эса ҳеч қандай ҳужум уюштирилмаган.\nМаълумот учун, Олий суд раиси томонидан ҳар куни фуқаролар қабул қилинади.


iPhone 5S – “Малика”даги энг арзон айфон - Terabayt.Uz\niPhone 5S – “Малика”даги энг арзон айфон\niPhone 5S – Apple Inc. корпорациясига омад олиб келган смартфон. Унда илк маротаба Touch ID, яъни бармоқ изи сканери ёрдамида шахсни аниқлаш тизими татбиқ қилинган. Гаджетнинг бош камерасидаги қўш фоточақноқ турли вазиятда олинган суратга керакли ранг даражасини беришни автомат равишда аниқлайди. iPhone 5S’да илк маротаба A7 қўш-процессори ҳам жорий қилинган бўлиб, у қурилманинг тезкор фаолиятини таъминлайди.\nУшбу мобиль алоқа воситаси “2013 йилнинг энг яхши сотилган смартфони” деган деган номни қўлга киритган. Эълон қилинган ҳафтанинг ўзида iPhone 5s ҳамда iPhone 5c биргаликда 9 миллион дона сотилгани маълум қилинган.\niPhone 5S ҳамда iPhone 6 Apple’нинг оммабоп айфон флагманлари қаторидан жой олди. Шу сабаб бўлса керак, компания 2016 йилнинг 21 мартида навбатдаги – кўриниши ва дизайн жиҳатдан iPhone 5S’га, ички имкониятлари iPhone 6S’га ўхшаш бўлган iPhone SE мобиль алоқа воситасини намойиш қилди. Смартфон жорий йилнинг 31 мартидан бошлаб 399 АҚШ долларидан эркин савдога чиқарилган.\n2016 йил 23 март ҳолатига кўра, Apple iPhone 5S (16 Гб) гаджетининг «Малика» савдо марказидаги нархи 2,490,000 сўмни ташкил қилмоқда.\nҚуйида мазкур смартфон тўғрисида батафсил маълумот берамиз.\nТақдим қилинган санаси: 2013 йил, сентябрь.\nАлоқа тармоғи: GSM / CDMA / HSPA / EVDO / LTE\nЎлчамлари: 123.8 x 58.6 x 7.6 мм\nОғирлиги: 112 грамм\nДисплей: LED-backlit IPS LCD, сенсор, 16M colors\nДисплейнинг пиксель сиғими: 640 x 1136 ( ҳар дюймда 326)\nМультитач технологияси: мавжуд\nДисплей ҳимоя шишаси: Corning Gorilla Glass, oleophobic шаффоф ҳимоя пленкаси\nОперацион тизим: iOS 7\nЯнги талқиндаги операцион тизимга ўзгартириш: iOS 9.3\nМарказий процессор: 1.3 гигагерц частотали 2 ядроли Cyclone\nТасвир-график процессори: 4 ядроли PowerVR G6430\nТезкор хотира: 1 ГБ, RAM DDR3\nИчки хотира: 16/32/64 ГБ.\nҚўшимча хотира бўлмачаси: мавжуд эмас.\nБош камера: 8 MП, f/2.2, 29мм, автофокус, иккита LED фоточақноқ. [email protected] форматида тасвирга олиш.\nОлд камера: 1.2 MП\nАудио коннектор: 3.5 мм порт\nЎзига хос жиҳатлари: бармоқ изи сканери, акселерометр, гироскоп, масофа ва компас датчик қурилмалари, Siri овозли буйруқ тизими.\n– iCloud – электрон маълумотларни “булутли” сақлаш хизмати;\n– MP3/WAV/AAX+/AIFF/Apple Lossless плеери;\n– MP4/H.264 плеери;\n– аудио/видео/фото таҳрирлаш;\n– ҳужжат таҳрирлаш функциялари мавжуд.\nLi-Po 1560 мА соат ажралмас қувват тоши 2G ва 3G алоқа тармоғида 250 соат суҳбат, 40 соат мусиқа тинглашга дош беради.\n#ayfon #iPhone #iPhone 5 #iPhone 5S #айфон #арзон #энг арзон


Рус хоккейчилари ЖЧ финалида канадаликларга ютқазди\n02 декабр 2020, Тошкент вақти: 02:19\nРус хоккейчиларининг финал ўйинидан кейинги кайфиятини "кўтаринки" деб бўлмасди.\nЧехияда бўлиб ўтган хоккей бўйича жаҳон чемпионати финалида Россия терма жамоаси йирик ҳисоб билан мағлубиятга учради.\nСўнгги учрашувда рус хоккейчилари 1:6 ҳисобида ғалабани канадаликларга бой берди.\nШу тариқа чемпионатда Канада терма жамоаси олтин, Россия терма жамоаси кумуш, АҚШ терма жамоаси эса бронза медалларини қўлга киритди.\nХоккей бўйича жаҳон чемпионати Чехияда 1 май куни бошланганди.